Pastor Pawlin An Hnatuan Tuanten An Bansannak Thu Pahra - Chinland Today Media\nPastor Pawlin An Hnatuan Tuanten An Bansannak Thu Pahra\nJune 29, 2012 7:13 am·7 comments\n(10 Real Reasons Pastors Quit Too Soon)\nLettu – Rev. Hre Mang\nTim Peters in www.churchleaders.com ah suahmi cahram a ngan mi asi. A kimcang siar duhtu in mirang in siar ding a hnuai ah a um. A sungthu pawl hi *Statistics from Pastoral Care Inc. in an hmuhsuahmi pawl parah hngat aw in cangantu in a ngan mi asi.\nNangteh na umnak kawhhran pastor pawl phurrit maw na si, bawmtu tha na si, na umnak kawhhran pastor in a hnuailam thu pawl hi a hmuhtawnmi le tuar rero tla asi pang maw, ziangtin pastor pawl Pathian fialmi hnatuan an tuansuak famkim thei ding ti ruahnak in petu dingah American ramah pastor 1700 hnakih tamin an hnatuan an cawlhsannak thu hrampi pawl zoh hnik uhsi.\nHminsin: “Theihtha” timi pawl hi betcawp mi an si.\nOver 1,700 pastors leave the ministry every month. Kumkhat sungah kawhhran thar 4,000 tluk din asi ih kawhhran (biak inn) 7000 tlukkhar asi. Ziangthu ruangah pastor tampi in an hnatuan tuanten an cawlhsan, ziangruangah biak inn 7000 kumtin khar asi? A hnuai lam pawl hi thu tlangpi khaikhawm, Pastor pawl hmuhtawnmi ihsin ngansuah mi asi.\nThanau nak (Discouragement).\nPastor 100 ah 50 (50%) tluk cu an hnatuan hi cang thei sehla suahsan, cawlhsan an duh ringring ti asi. Sawiselnak hi a tam tuk ih bawmtu, lawmnak, a mal tuk. Voi 15 sawiselnak ah voi 1 tluk lawmnak pastor pawl in an tawng. Pastor lawmnak cu a ziamral lohli nan an sawiselnak cu a tang ringring. Cutin sawiselnak tawm lakah kawhhran member pawl khawm paih nawn loin biak inn a lawng vivo tikah pastor tampi in anmah riangri an hnatuan an cawlhsan theu.\nPastor:Ziangvek sawiselnak na tawng tla le an lo sawiselnak ih lethra in na tuahmi a tha sawn ringring asi.\nMipi: Thlarau rawl a lo cawm rero tu, rawl a lo barh rerotu ih kut cu na keu rero ding maw? Na pastor pa na bawm tikah, milai na bawm si loin Pathian na duhdawtnak, na tihzahnak na langter mi asi.\nAn palh theu (Failure)\n100 ah 70 (70%) pastor pawl hi pastor an tuan thawk hnakin an tuan hnu ah anmah le anmah hi an thiam aw lo, hlawhtling lo ah an ruat awaw. Pastor dang, kawhhran dang pawl thawn an khaikhawm theu tikah an beidawng theu.\nPastor: Tahthim awknak in a suahpi theu mi thil pahnih cu i) Midang hnakin ka thacuang tiah porh awknak, ii) asilole, midang tluk in ka hlawhtling lo, ka tling lo tiah mahlemah namthlak awknak asi.\nMipi: Pastor pawl hi minung ih hnatuan pekmi an silo. Pathian kawhnak vekin Pathian hnatuan fial mi an si. Pastor pakhat le pakhat tahthim theih an silo. Anmah le hnatuan a dang cio.\nA fal in um (Loneliness)\n100 ah 70 (70%) pastor pawl in rualpi tha zet tiah an kawh theih mi rualpi nei lo lawnglawng an si. Mi tampi in pastor hnenah bawmnak an dil nan pastor pa hrangah rualpi tha ti thei ding minng an um lo theu. Pastor pawl cu milai an si vekin harsatnak an nei ve. Cui an harsatnak pawl theihpi tu ding khawpin rinsan mi rualpi tha an nei lo theu.\nPastor: Milai zohman famkim kan um lo vekin pastor khal a famkim lo. Cutin famkim lonak cio cu zalen zetin kawhhran member pawl hnenah pholang ngam ding asi. Cutin kawhhran tuanrel upa pawl le sungtel pawl lak ihsin siseh pawnlam ihsin siseh rualpitha, Khrih ah unau vekin nunpi zir ding asi.\nMipi: Pastor pawl hnenah sawiselnak le bawmnak lawng hawl loin pastor pa hnenah bawmtu tha, rualpi tha si zuam cio sawn ding kan si.\nFellonak (Moral Failure)\n100 ah 33 (33%) pastor pawlin nunau mipa pehtlaihnak ah an fel lo thu an sim suak. Pastor pawl (nunau mipa thu) fel lonak cu zumtu menmen fel lonak hnakin tampi a siatsuah sawn theu asi. Nunau mipa lam fel lonak hrial thei dingin lamzin pakhatkhat tuah a tha. A falin nunau thawn (pastor nu hrangah, mipa thawn) tikcu hmang dah lo ding, fala le tlangval vekin biak sawn aw dah lo ding, fala lole tlangval (opposite sex) thawn tawn awk tikah nupi/pasal theihpi ringring a tha. Computer ah siseh video ah siseh pastor le rawngbawltu zumtu hrimhrim in nunau mipa sualnak zuknung pawl zoh hrimhrim lo ding asi. Computer neihmi pawl tla zoh theih lo in tuah theh ding asi.\nPastor: Nunau (opposite sex) thawn afal in tikcu hmang tlanglo a tha. Lairam ah an hman theu mi taksa nam ter, hmetter tivek hman lo a tha. Thlacam ding khalah a fal in room sungah thlacam tlang lo a tha. Fimkhur ten dinhmun hrial ringring thei a tha.\nMipi: Pastor cu milai asi vekin a falten pastor pa thawn um tlang ding beisei lo a tha (pastor pa ih opposite agenda in).\nSumpai harsatnak (Financial Pressure)\n100 ah 70 (70%) pawlin an hlawh ding zat an hlawh lo asi tiah an ruat. An hlawhman a mal tikah an insang, nupi fanau an zoh duh vekin an zoh theih lo tikah an kiangkap ah an rualpi pawl in motor thatha, inn thatha, thawn an nupi fanau nuamnung zetin an ret lai ah harsa zetin an nun tikah beidawng in sumpai hawl in pawnlamah an suak ih an pastor hnatuan an bansan theu.\nPastor: Sumpai lam budget tuahtha tha zetin pastor pawlin zir le theih, hman, nunpi thiam a thupi.\nMipi: Pastor pawlin an thlahlawh lawng si loin sungtel pawlin pastor te tulsam mi bawmbawi in ziangtin anmah le dinhmun thawn mil aw mi, an tuanman an ngah ding peksuah thiam ding asi. Thenhra thenkhat (1/10) cu puithiam pawl ei ding ti a rak sin an santhar san ah 1/10 cu puithiam pawl pek asi nawn lo tikah pastor hi farah ding, har tuar ter ding tiah ruah ding asi lo. An tuanman cu ei dingin Bible in a simmi asi sawn.\nAmerica ramah kumtin te biak inn (kawhhran) thar 4,000 dinsuah asi lai aih biak inn 7,000 khar asi. Biak inn sungah sungtel pawl an khawm mal deuhdeuh, an phunzai, sawiselnak a tam sinsin, hlawhman a mal, tvp, in kawhhran sung buainak ruangah thinheng hngirteu in pastor tampi an um. Cutin pastor lungawi lonak cun kawhhran member pawl lakah meisa kang vekin a karhzai vivo. Netnak ah pastor tampi in an hnatuan an cawlhsan.\nPastor: Satan hmanrua tha bik pakhat cu zumtu pawl “Bawipa ah kan lungawinak” siatsuah asi. Ziangah tile “Bawipa ah kan lungawinak cu kan cahnak asi.” Thlaici forh dingin le tidai tawih dingin lo lakah a vaktu cu milai sihman sehla a keih tertu le thangtertu cu Pathian asi.\nMipi: Pastor pawl thinhengnak tuahtu si hi nuntawinak, siat tawnnak asi. Na umnak kawhhran ah siseh khui tawk hmun khalah pastor pawl thinheng nak tuah tahratin satan hnatuanpi na si ding maw, Pathian siahhlawh pawl bawmtu tha si in Pathian hmanrua na si ding maw, hril ding na nei.\n100 ah 90 (90%) pastor pawl hi zarhkhat sungah nahzi 55-75 hna an tuan. Sunzan, zingsim, zarhtawp ti um loin biak inn sung hantuan lawng si loin inn tin mino damlo, sizung, thawng inn, accident nak hmun siseh member pawlih an sawr, an ko, an fial, anmah te hnatuan ding an hawl ih an tuan thei nawn lo tiang in nitin an tikcu can, an thazang le ruahnak cem ko hna an tuan. Curuangah pastor pawl cu hahdam zetin cawlh hahdam, thuruat, Bible zir, Pathian pawlkom awknak nei ding an sisawn.\nPastor: kawhhran hruaitu pawl liangparah hnatuan tampi hngat thei dingin tuah ding asi. Pastor lawnglawng in ziangkim tuan theh ding asi lo. Kawhhran upa/deacon pawl in kawhhran member pawl zoh, kilkhawi, bawmbawi, sawn ding an si. Cutin an hnatuan tuan suak thei dingin zirh, kaihhruai ding an si.\nMipi: Pastor in Pathian tuanvo pek vekin hnatuan, thuthangtha simsuah le nunpi thei dingin thildang hnatuan phut ding an silo. Anmahte hahdam zet in thinlung dai zet in Pathian Thlarau kaihhruainak in an nung ih an lungsungah Pathian fial vekin thildang (social) hnatuan khal tuan ding an si sawn. Pastor parah thuneihnak nei in siseh phutmi nei in uktu vekin phurrit pek ding asilo.\nTaksa harhdamnak (Physical Health)\n100 ah 75 (75%) pastor pawl hi thinlung bang (stree-related) ruangah dam lonak an nei (an rawngbawl sung can khatkhat ah) ti asi. Pastor hrekkhat cu hnatuan ah an buai tuk tikah an taksa thaten an kilkhawi lo. Ei in an fimkhur lo. Cawlh hahdamnak can tha an hmang lo. Exercise an tuah lo.\nPastor: Thinlung, taksa, thlarau hardam nak hrangah pastor pawlin tuah hrimhrim dingmi asi. Harhdam zetin kum saupi Pathian rian thei dingin minung lam in tuah thei mi, lehnak, ei in, exercise, tuah in kilkhawi awk ding asi (Pastoir pohpoh pum dur ding ti ah Bible in in zirh lo J )\nMipi: Pastor pawl thinlung bang dingin siseh an harhdamnak tiang siatsuah ding khawp in an rawngbawlnak ah hna an tuan maw, an kiangkap thu buai a um maw, sawlselnak, dodalnak a um maw, tvp zoh in bawmbawi ding kan si sawn. Pastor hrang ah phurrit pet u si hlah uhsi.\nInsang (Marriage/Family Problems)\n100 ah 80 (80%) pastor pawlin an rawngbawlnak ruangah a sezawngin an inn sangah harsatnak an tawn phah asi tiah an ruat. Biak inn sung, kawhhran hnatuan hi thupi bik ah an ret ih insang cu ngaihsak loin an um tikah insang buainak an tawn phah theu. Nupa, insang hi a thupibikah ret ding asi. Insang siat ding khawp in Pathian in zohman rawngbawl a fial dah lo, nupi pasal nei lo lawlaw an sile thuhran. Cuhnakin insang zohdan, kilkhawi danah zohthim tlak sawn ding asi. Pastor pakkhat in a nupi a pehtlaih nak hnakih thupi sawn leitlun ah pehtlaih nak a nei lo. Nupi fanau kilkhawi pehtlaih nak ah a thupi bikah ret ding asi.\nPastor: Pathian in insang, nupi fanau a lo pek ahcun cumi siat ding khawp in Pathian in hnatuan a lo fial dah lo ding. A thupi bik sawn cu insang pa, Pathian aiawh in nangmai insang cu duhdawtnak luangliam thawn kilkhawi le nawmpi ding sawn asi.\nMipi: Pastor insang hi ziangtin kan bawm thei dign, an harsatnak ah dinpi in, an nupi fanau pawl tla ulenau vekin zoh ih an harsatnak ah bawmtu tha si thei zuam ding kan si. Pastor insang, nupi le fanau pawl hi dodal, zoh tleu ding an si lo. Pathian nan duhdawrtnak cu Pathian in amai aiawh in kawhhran ah riantu a siahhlawh a retmi pawl nan duhdawtnak in langter ding asi. Pastor hnen ihsin ngahnak lawng duh in a nupi le fanau duhdawt lo asile thiltha asilo.\nBuai tuk (Too Busy/Driven)\n100 ah 90 (90%) pastor pawl hi an hnatuan dingmi tiah an ruahmi fel famkim zetin a tuan thei lo lawnglawng an si. An hnatuan kaihmi kilkip ah famkim zetin tuan dignah zirnak an tlasam ringring. Buai tuk ringring (busy) hi thiltha asilo. Cuhnakin thinlung le taksa hahdam zetin ziangkim Pathian hmai ah thu bur hmaisa hnu ah ciamciam ten hnatuan ding asi.\nPastor: buai tuk (busy) nak in thil tampi a siatsuah sawn theu. Curuangah “No” ti zirh a tul. Mipi pawl phutmi pohpoh “e law” ti ding asilo. Pathian thu sawn ah dingzetin din ding asi. A thupi khaikhawm thiam (prioritized) tuah thiam in nepnawi ah buai rero ding asilo.\nMipi: Pastor pawl tuah dingmi parah zohman in thuneihnak an neilo, Pathian lawng in thuneihnak a nei. Pastor in a tuah dingmi a tuah lo ih daithlang in a to men, a vaktawi men siar lo, mipi pawl in duhdan tangdor nak thawn sim a thiang. Asinan pastor phurrit pe tahratin himi kha mi tuah aw, tiah pastor hi uk ding asilo. Hahdam zetin thinlung dai ten Pathian thawn pawlkom awknak tikcu hmangin tuu rual khal ding an si.\n4,000 new churches begin each year and7,000 churches close. When things aren’t going well, pastors become angry – with others, themselves, or God. Thoughts fall along these lines: “I did everything you told me. I went to seminary. I started a ministry. Why are you not doing what you said?” The worst thing about anger is it spreads like wild fire. The medicine for anger is forgiveness. We have to forgive so we can move forward.\n90% of the pastors report working between 55 to 75 hours per week.Pastors are put on a treadmill. They go from the ministry to a hospital visit to writing a sermon to meeting with congregation members. They just keep running until there’s no passion or energy left. They become exhausted and depleted. Vacations and sabbaticals can provide perspective. Another key is empowering other leaders so all the weight is not on the pastor’s shoulders.\n75% of pastors report significant stress-related crisis at least once in their ministry.Many pastors overwork themselves and simply do not care for their bodies. When you’re busy, it’s easy to eat poorly. But eating the right foods is essential to physical health. It’s the difference between fueling the body and depleting the body. Pastors also don’t get enough rest or regular exercise. Exercise makes a huge difference in physical and mental health.\n80% of pastors believe pastoral ministry has negatively affected their families.Too often, a pastor’s spouse and children end up taking a backseat to the ministry. The key is balance. Marriage has to be a top priority. Your relationship with your spouse is the most important relationship you have on this earth. You have to nurture your family relationships – whether that means having family night or seeking counseling.\n90% of pastors feel they are inadequately trained to cope with the ministry demands.A lot of pastors simply are not working efficiently. They are not protecting their calendars or giving themselves the space they need. They haven’t learned how to say “no”. Being busy is not always being productive. Pastors need to find ways to maximize the use of their time. You have to learn how to say “no” at the right times.\nTake a look at these 10 points, then pray and ask God: What area do I really need to address? Where am I struggling?Once you identify the areas where you need to improve, take these three steps:\nInstitute accountability.Find a group or person to keep you accountable in the areas you think you are weak.\nTake ownership of your choices.More than anyone else, you control the path you walk.\nJesuh Khrih ih kan unau Tim Peters ih canganmi pawl na run tarlang ih a tha tuk.\nFalam tong ten in lehlin sak bet ih siar a manhla sinsin.\nA cem tiang in ka rak siar ngah. English ih nganmi khal ka rak siar cih.\nNa letlin daan siar a nuam zuahzo.\nLeitlun ih hnatuan harsabikpawl hril sehla pastor hnatuan hi a tel hrimhrim ding ka zum. Sal bangin Pathian hrang ih pek awk. Mi aa, hnaseet bang ih um. Bawmtu si thotho etc.\nPastor hnatuan a harzia simcawk ding le relcawk ding khal a si lo ding.\nPathian hrang hnatuan a si tikah hnatuan dang thawn tehkhin thei ding khal a si fawn lo.\nZumtu mipi lam ihsin pastor kan hmuh daan a dangih pastor lam ihsin mipi kan hmuh daan a dang ve. Theithiamawk tonnak neih a si rualrualin theihthiamawklonak cun hmun a luah thuuk sawn theu. Mirang pastor pawl ih harsatnak vek hi kan Laimi pastor pawl khalin an tuar ve ti a lang nasa.\nCucu, Pastor pawl Pathian sangtu ding le mifamkim dingih kan phuut ringringnak ruangah tla a si thei lai.\nTim Peters ih nganmi le midang tete pawlih nganmi pawl kan zoh tikah pastor ih harsatnak hi a tawpkhawk a si. Pastor buainak pawl khal a bang aw lo celcel. Zocio khalin kan buainak kan phur thei lo theu. Kan theih cio bangin Pathian lawnglawng in kan harsatnak in sawk zangkhai thei; in hnem in, in famkim tir thei.\nKeimah hi pastor pawl ngainaa ih kom theutu ka si vekin harsatnak in simmi tete ka theih sak theu. Ka mangbang sawn cu pastor pawl hin hitluk buainak nei cing in Pathian thu an sim thei hi ka mangbang sawn. Sawiselnak le harsatnak tampi nei cingin Pathian thu in fah rero thei hi kei cun mak in a sunglawi ka ti ngaingai.\nCuruangah a si, Pastor hnatuan hi mi hleicecuang le hnatuan dang thawn tehkhin thei ding a si lo nak.\nKa u Van Tuah Piang ih theihkaunak ca le Rev. Hre Mang ih ca thlah mi pawl kan zoh tikah. A nini in zumtu kan dungtolh vivo thu kan hmu thei. Baibal khalih sim cia mi a si ko. USA, Australia le ram dangdang ah tlawng ih Christian ca zirmi pawl tla zir nawn lo dingah nawr rero a si. Cutin, simcia kan si bangin zumtu lak lawngah siloin pastor pawl lak khalah buainak a thleng ve.\nPastor in an hnatuan an bansan ka theih tikah ka lungphang helhel rori. Ka thin a nuam lo zet. Ziangtin, kan pastor pawl tha kan pek sinsin thei ding ti ka ruat cumco cih. Ka hmuh daan zuubui mei can ten ka tarlang ve duh. Pastor camsiat le upat lo zawng cun in ruah sak hram hlah uh.\nOver 1,700 pastors leave the ministry every month\nKan Laimi pastor pawl hi Pathian ih kawhmi pastor ngaingai kan si maw ti kan zohawk a tul.\nPathian ih kawhmi an um rualrual in kawhlo mi rem cang daan ih feh lut khal a um aw thei. Cukhal, Pathian rem ruah lamzin a si. Pathian in pastor ding rori a kawhmi pastor cu pastor dang thawn cun an dangaw hrimhrim ding ka zum.\nPathian in pastor hnatuan dingih a kawh ahcun pastor dang an baan celcel khalah a bansan thei lo ding. Ziangtin, Pathian hnatuan bansan in thil dang kan tuan thei ding? Thil tihnung rapthlak tla a si.\nCircumstance le situation ih kan zumnak le Pathian ih in kawhnak in tleng thei ahcun kan hnget tawk lo a si in ka hmu fawn.\nPastor hin mipi sawiselnak theihsak tuk lo tum deuh sehla,\nPastor hi a cangthei tawkin thlarau lam ruat thei sehla,\nThildang hnakin a kawhhran hrang ruat thei hram sehla,\nThil dangdang ah telloin amai hnatuan thupibik ah ruat thei sehla,\nLeitlun thil dang thu hnakin Pathian thu rel tam sawn sehla,\nMember pawl rualpi bangin tlangnel thei hram sehla,\nPathian hnatuan dangdang a um. Pathian ih kawh daan khal a bang aw lo.\nMissionary dingah ram hlapi feh dingih kawh kan si ahcun cutawk ram ah thih tiang rinum thei a tha. Pastor ding ih kawh kan si ahcun circumstance le situation cun in thleng thei lo ding. Rim um zetin retire hlan tiang tuan thei a tha tin ka hmu ve.\nPastor pawl in Pathian thu pulpit ihsi an phuan rero sung ahcun kawhhran tansan lo hram sehla ka duh. Ziang asikhal, Pastor pakhat in pastor rian colhsan ding khawp ih thu a ruah tikah relax deuh sehla ka duh sak.\nKawhhran hnen ah colhnak caan thla 1-2 dil lawk sehla Pathian thawn tawngaw sal sehla a tha ding. Cun, hmun dangah khual tlawng lawk sehla malte a zangkai deuh men ding ka zum. Thli thiang hip in!\nHmun then khat ahcun pastor hi famkim thluh dingih zoh lo nak tla a um thotho.\nCucing in, kan pastor hi a famkim tawk a si ee! tinak khal a rak um thotho.\nKei ka pastor hmuh mi le tawn mi pawl tla cu an tawk ka ti lawlaw.\nA thupizet mi cu pastor hin in tampi a pal (hose visit) a tuah ding kha a thupibik sawn lo. A thupi deuh sawn cu an harsatnak le thuthup tiang an share ngam mi pastor a si ding kha a thupi sawn. Kawhhran pakhat sungah duhtawk ih an thuthup zate lo ruah ngamtu member 10 hman nei awla a tha tuk. Sim duh sawn cu pastor ti hnakin ka u tiih kawh thei ding pastor tampi kan suak vivo thei ding ka duh.\nA tlun lam ka zoh sal tikah ka rak ngan am tuk deuh ti ka thei.\nPastor pawl duhdawtnak le seherhnak ruangah a si.\nNa comment nganmi a sau nan, a ttah zet. Bukaw (balance) zetin na ngan thiam.\non June 29, 2012 at 1:32 pm\nI lawm ih ka lungawizet.\nPastor thu an ngan le ka um thei dah lo.\nSiar duh tuk nak le ngan duhnak ka nei ringring.\nZiangruangah ti ka thei aw hrih lo.\nNa comment siar a nuam nasa,\narticle pitling a si mai lo sawm.\nNa comment ihsin thasang ka rak ngah.\nTtha tin ngan ding kha, ttah tin ka ngan sual. Zokhal thil kan ngan/hmuh/zoh tikah, balance zetin kan bukthiam ih, ngan/hmuh/zoh thiam a thupi tuk. Pastor khal siseh, mipi khal siseh, ‘anmah dinhmun ah, um ve sehla’ ti ih thu kan ruatthiam ah cun, thil ttha tampi a suahtir ko ding. Pastor sualnak hlir hmu, pastor tthatnak hlir hmu leh mipi sualnak hlir lawng hmu, mipi tthatlo nak hlir lawng hmuhthiam tivek kha san neilo mi a si…..cawlhrih keng a sau zik aw:)\nPathian hnatuan hi lei tlun ih hnatuan sunglawibik a si tin ka hmu ih pastor pawl le kap dangdang in a tuan tu pawl hi ka sunsak hngai zet theu. theih ban lo ruangah hihlan ah pastor ra rel sia hi ka hmang lo nan thin lung thupih ret mi ka rak nei dah ve,poi ka ti nasa..Pathian hnenah ngaihdam ka dil sal. asinan tu ahcun Pathian hnatuan pakhat relsiat le rak thin nat ter hi tih a nung zet tin ka hmu. asan cu famkim lo nak leitlun ah mi famkim kan um lo ih Pathian lawnghi kan thu rel cat tu ding a si, kan pastor pawl khal minung an si ve ih tlaksamnak an nei ve hrimhrim ding a si tih kan theithiam a tul. pastor relsia tu pawl hi leitlun ih mi zaangfah um bik siin kei cun ka hmu.Pathian hnatuan zoh that hi Pathian hnatuan tu kan si ve tih thei in kan pastor pwl hi theihsak thiam tum uh si. Pastor relsiat hi mah siat ral thang kam rero a sisawn. duhsaknak thawn tlaksamnak remthiam a tul a si.\non June 30, 2012 at 12:31 pm\nNa balance thiam in tiih ka lungawi.\nCangan hi a har tukih kan thinlung um vek khalin kan ngan lang thei lo theu.\nNgan tikah tum lo pipi in a suak ruairo theu.\nCuruangah Sawiselaw lo rori sawiselaw vekin kan thei ih buainak tampi a suak theu. Cuvek rualrual in mak lo tukih rak ngan khal an bo lo.\nPastor thu hrimhrim ngan tla cu ralrin a tuul tuk.


Biaknak Lam - James Ngun Zal Mang - Chinland Today Media\nBiaknak Lam – James Ngun Zal Mang\nAizawl, Bethany Kohhran ih an Pastor tuan rero lai, Saya James cun a can sunglawi cu kan Chinland Family palai rak pek siangin, can sunglawi an hmangih, cumi Saya James kan Palai ih a interview-nak pawl cu a hnuai lam vek hi an si:\nCT: Saya pa, thudang lo suh hlanah, chinlandtoday hi na rak siar dah maw? Website ahhin na lut dah maw?\nJames: Khai a (hni phah in) siar ve zet sokhaw. Internet ka vun on can ahcun ka lut ve tlangpi cun ka theiawk.\nCT: Saya, na can sunglawi in pek ceng cu, na hmin, na suahnak, na nu le pa pawl in sim thei kemmaw?\nJames : Si, kei hi Pu Con Thluai le Nu Cal LIan Thluai tei fapa James Ngun Zal Mang ka si ih, kum 1975 March 24 ahkhan, Khuangli ah ka suak.\nCT: Unau paziat so nan siih, nang hi a ziangzatnak so na si?\nJames: Suahpi unau hi 7 kan siih, ,mipa 5 le nunau 2 kan si. Kei hi falai ka si.\nCT: Na innsang nu thawn nan kutsihawk kum le na fa le pawl?\nJames: Ka nupi hi Con Kip Thluai a siih, May 10 2007 ahkhan Tili (Falam Peng) ah, Rev. Suah Thang ih kutsihnakin kan neiaw ih, tuhi Pathian thlawsuah fanau 1 kan neiih, kum 1 le thla 3 a si.\nCT: Ziangtih kum ah Pathian ah Piantharnak na neiih, Ziangtih kum in rawngbawlnak na nei thawk?\nJames: Kum 1993 ahkhan Pathian zaangfahnak co in rundamnak ka ngah ih, himi rundamnak ka ngah hi, Pathian thuthangtha simtu hnen ihsin si loin, Saikhama Kawn ih, Presbyterian pawl thangthatnak hlasak hmangin a si. Kum 2003 ah ka zirnak ka theh ih, 2004 ihsin Free Evangelist in Pathian thuthangtha simnak ka nei thawk.\nCT: Tui na rawngbawlnak hmun ahhin, ziangtik in lakluh na si?\nJames: 2007 ahkhan a si.\nCT: Tu hi nan kohhran ah member paziat hrawng nan um ih, ziangtin ha member nan hawlawk dan tlangpi?\nJames: Tu kum ahhin member 150 hrawng kan siih, a inn zawngin 41 tha kan si. Member tiih hawlawk le sawmawk ciamco cu a um lemlo. Kohhran member ahcun, in khawmpi ih in phurpi tu pawl hi kan member ih um dingah kan sawm theu ih, kohhran dang kan um rualrual in, saklam Baptist kan tam deuh bik.\nCT: Na zirnak lam in sim thei kemmaw?\nJames: Aw, leitlun tlawng (Secular) lam cu ka kai lo ti sehla a tha ding. Bible tlawng ka kai dan pawl cu: B. Min le B.Th hi Bangalore ih Asia Evangelical College and Seminary ihsin 2003 ahkhan ka theh.\nCT: Tui nan kohhran ih tulsam deuhbik ih na theih mi?\nJames: Kan tulsam le tlaksam mi hun ti ahhin, thlirdan dang dang a um thei dingih, kan mikhual sinak hi a sibik in ka thei. Kan mikhual sinak hin tam zet tlaksamnak in neih ter deuhbik in ka thei.\nCT: Mizoram Batist nan peh ih, harsatnak le remcanlonak deuh um in na thei maw?\nJames: Mizoram Baptist kan peh hi, an lungawi zet. An tong le hla hmang ding khalin in fial lo ih, kan tong le hla kan hmang hi in lungawi pi zet sawn. Khawmpi-nak khalah kan mawhphurhnak tawk ahcun danglamnak zianghman in neither siang dah lo. In ngai pawimawh in in hlam ve thei zet ih, Assemlbly tiang khin kan feh ve theu.\nCT: Asile, na theih vekin, ram remcanlonak ruangah, ram kiangkap a olsamnak nak ah tiin kan Laimi kan um ih, mi ram a siih, dawi khal ka tuar theu, himi thuhla ahhin, tu hi Mizoram Baptist rori nan peh si khaw, dawi suah thuhla vek thleng pang sehla, lo bawm theinak an lo nei dingah na zummaw?\nJames: Dawi lam ahcun, in hum in kan thlavang in ham zet ding nan, Biaknak a si ruangah Cozah lengih hna an tuan duh ka zum lo. Asan cu, Biaknak le Politics timi hi kan then thiam a pawi ve zet.\nCT: Kawlram sungih Baptist thawn teh pehtlaihnak nan nei thei maw?\nJames: Kawlram thawn pehtlaihnak kan nei lo.\nCT: Nan Kohhran sum hmuhnak tlangpi in sim thei kemmaw?\nJames: Thenhran then le thawhhlawm hi a si deuhbik ih,. Nu le Mino pawl cun an mahten Fund an hawl theu.\nCT: Tui na laksawng dawn mi hi ziangtin na hmu? Ram leng ih pastor pakhat tuan na sinak ah, na khawpkham tawk in na hmu maw?\nJames: Laksawng ah ka lungkim. Minung ih kim e ti um lo khal seha, Pathian parah khal ka lung a kim zet.\nCT: Nan kohhran ih nan caknak bik ih na hmuh mi?\nJames: Tumtahnak le khawkhannak tampi um khalsehla, theihthiamawknak thawn lungrual ih ke kar hi kan cahbiknak siin ka thei.\nCT: Nan kohhran ah cak hleice nubu si maw, mino maw Kohhran pi maw a um in na thei maw?\nJames: Kan Balance zet. Kan cak khawm zet. Kohhranpi hmin, Nubu le Mino hmin Missionary cawmmi khal kan nei.\nCT: Na rawngbawlnak hmuh ih na thanau bik can le thazaang na ngah bik can ih na theih mi?\nJames: Kohhran sungih kan um sungah, Kohhran remaw lo le theihthiamawknak neilo ih ka um tluk ih ka thanau can a um lo. Kan lungrualnak pawl, thazang kan pekaw dan, man lo zet cingih Pathian le kohhran kan ngaihsaknak ka hmuh in thazaang ka ngah zet.\nCT: Nan kohhran ahhin, Falam tong hmang hlir maw nan si?\nJames: Falam tong hmang hlir ciah kan si lo ding nan, Falam trong hmang cu ka ti aw tlangpi ko.\nCT: Tong phun ziat in Pathian thuthangtha simnak na nei thei?\nJames: Tong phun 3. Hakha, Mizo, Falam (Mirang an hai tawp khawk ah). Kawl zir tullai.\nCT: Kan Laimi pawl lungrual zet in na hmu maw?\nJames: Hmu lem lo. Lungrual khal a har ding. Tong dan, zia dang, duhdan le hmuh dan dang kan tam deuh tuk in ka thei.\nCT: Leitlun hmun kip ih um Laimi pawl na cah duh mi?\nJames: Kan umnak kip ah, Pathian hi tihzah hmaisabik ih kan neih hi a thupi bik ti cingkeng ringring dingin ka cah duh.\nCT: Chinlandtoday na hmuh dan?\nJames: Mi dangdang, mite le tum, theiaw dahlo le hmuaw dahlo khal in hmuh terawk in in thei terawk tu siin ka hmu ih, khua le ram dinhmun tiangin fimvarnak in pe in ka theiih, ka lungawi zet.\nCT: Can sunglawi in pek ih, kan lungawi zet.\nJames: Kei khal ka lungawi.


Tlangcungmi A Kan Nehsawhtu Ralhraang Pa Helmei Ah An Kuat Cang - Online Newspaper\nBGF Ttatyin-Hmu Saw La Thit Ruahlo Pin A Thi Hruak 30 November 2021.Kayin ramri kiltu ralkap BGF ttatyin (1019) ih ttatyin hmu Bo-Hmu Saw La Thit(စောလားသစ်) cu tuini November ni 30 zingpit te ah ruahlopin a thih hruak thu KIC telin Karen thuthang pawl cun an tarlang.\nKum 24 ih upa BGF Bo-Hmu Saw La Thit a thih timi thu ah BGF ih General Secretary Bo-Hmu-Gyi Saw Chit Thu khalin Karen News Department KIC hnenah a nemhnget thu a sim ve.“ Mizan zanlam tiangah keimah thawn thaten kan kawmaw ta. Chaung Phia lamah a feh ih a ra kirsal.\nA mai inn (ကြွေပြား) parah thuamhnaw hruhlo in a it. Zing khua a van tikah cun a kuthnuai pawlin an va zoh. A tho hrih lo. Cu mi hnu nazi 9 ah an va zohsal cu a rak thi zo. A nih hi natnak dang ciamco a neilo. Voi hnih khat cu zuu a in ko, thisen sang(သွေးတိုး) ruangah mo | (လေဖြတ်) ruangah mo cu ka thei lo. Ruah lopin a thi thut asi ko “ tin Bo-Hmu-Gyi Saw Chi Thu cun KIC thuthang hnenah asim.\nBo-Hmu Saw La Thit le a ho pawl cun KNU brigade (1) humhlualh ramsung ah ral do in an ra luh can ah BGF a phuaih pawl hoha tu asi ih, cui Bo-Hmu Saw La Thit hoha mi BGF a phuaih pawl thotho cun Kayin pine, Hpa-An myone sungah milai covo dan pawl rak pahbal ringring tu ralhrang ralkap council kuthnuai ih um ttat phuaih an si thu KNU cun a liamcia November ni 19 ih an thusuah mi ah an rak tarlang rero zo thu theih asi.\nBy Ele Chinsisters /Ele Chin Sisters\nThawngdang:Pu Ngo Cin Thawng Suanthak,hi USA,ah a um mi a si i,Chin tuanbia le Zomi tuanbia tiin cabu a rak ttial hmasa mi pa i a nau a si.A nih hi CNF bawi pawl le Chinmi upa dangdang he zong ai thei i aichawn lengmang mi le rian zong a ttuantti lengmang mi pa a si i,a umnak kip ah hin diknak a duh mi a si caah upat mi pa a si.\nRalhraang Pawl Thil Man Tampi Man Mipi Ralkap Nih An Tleih Piak Hna


Chin Ramkulh Ah Khualtlawng Tam Nan Licence Nei Hotel Pakhat Lawng Um - Chinland Today Media\nChin Ramkulh Ah Khualtlawng Tam Nan Licence Nei Hotel Pakhat Lawng Um\nMarch 6, 2015 3:09 am·0 comments\nChin ramkulh ah ramleng khualtlawng lut an karh nan Hotel/khualtlawngnak lam zung in licence a pekmi hotel hi pakhat lawng a si ruangah khualtlawng pawl hrangah an daih aw lo in harsatnak an tong.\nKanpalet lam ah hivek ih daihawk lonak a tam tiin Hotel le khualtlawngnaklam zunghrampi ih director U Myo Win Ngunt cun a sim. Chin ramkulh ah phurhsuksonak lam a thangso vivo nan pianphung tumawng hrambun khualtlawnnak a thanso a tul tiah a sim bet.\n“Chin ramkulh ih ramleng khualtlawng feh pawl kum khat hnu kum khat an tam sinsin. Pianphung tumawng pawl zoh ding a tam. Mikhual lut an tam nan riahnak ding hotel an daih aw hrih lo. Himi hrangah kan zung in Chin ramkulh ah hotel licence kan pe bet vivo ding. Cun Rih tili, Zing Hmuh tlang le Bawipa tlang pawl hi khualtlawngtu hrang mi a hip theimi hmunhma an si. An sehvel ah hotel zone an tuah bet lai ko ding” tiah a sim.\nChin ramkulh Kanpalet ah Hotel/ khualtlawnnak lam ih a pek mi hotel licence hi pindan 27 tlem pakhat lawng a si ih cun si-pin licence thawn tuahmi hotel mal te a um thu, ramleng khualtlawng pawl hrang tumtah ih sakmi hotel pahnih a um thu a sim bet. #


UK RALKAP PAWL AFGHANISTAN IH SIN AN LA SUAK FEL – Thechinlandtoday\nUK RALKAP PAWL AFGHANISTAN IH SIN AN LA SUAK FEL\nadmin August 30, 2021 Leave a Comment on UK RALKAP PAWL AFGHANISTAN IH SIN AN LA SUAK FEL\nAfghanistan ih sin Britain ralkap pawl cu kan dung zarh Inrinni ah khan an la aw suak fel a si.\nKum 20 sung Afghanistan-ih an um hnuah, British ralkap pawl kim ten an la suak thei ih, Inrinni ah khan Vanzam flight netabik ah an suakiih Afghanistan-ih an ambassador Sir Laurie Bristow khalin mini zing ah khan an ram a thleng ve a si.\nTaliban-pawlin thuneihnak an co hnuah British ralkap pawl cun an mi leh sa pawl hruaisuah dingin tawrelnak an nei cih ih, August 14 ih sin khan mi 15,000 lenglo cu UK-ah hruai suah an si. British mi bakah UK cozah leh ralkap hnuaiih rak tuan theu, Afghan mi 8,000 hrawng an hruai suak tel.\nUS khalin an cakhiah, August 31-ih laksuak theh hman dingin hma an lak rero a si, Kan dung zarh Kabul airport-ih ralkap 5,800 a ret mi khal mini sun ah 4,000-ah a ti mal zo. Civil mi hruaisuah ding khal 1,000 tha fang lawng an um tiin US official cun a sim.\nAmerica ralkap pawl an lak aw suah fel hrawngah airport-ih thuneihnak leh enkawl hna hi Taliban kutah hlan a si ding ih, himi ah hin an technical expert leh engineer-pawl khal an man thep thep zo tih Taliban cun a sim.\nKar hnih liam zomi ah khan Afghanistan ih sin ram dang mi um leh Afghan mi 1,10,000 lenglo hruai s uah an si zo.\nSAC RALKAP PAWL PDF VEK IH UM IN KHAWSUNG THILRI FIR →\n← Military council- ralkapin kum kim lo mi pahnih thi dingin an thu rel sak


Leitlun Ralpi 3-Nak: Pu No Than Kap – Meifar\nLeitlun Ralpi 3-Nak: Pu No Than Kap\nFebruary 27, 2022 admin Leitlun 0\nPu No Than Kap: “Leitlun Ralpi 1nak (1914-1918); Ralpi 2nak (1939-1945). Ralpi 3nak..?? 1962 ah Soviet Russia in US kiangte Cuba ramah nuclear phur thei rocket a ret ruangah US in a duh lo. Ralpi vei 3 nak a suak zikte. Leitlun mipi thin phu dutdo in kan rak um phah. Russia dung a tawlhsal ih a daisal.\nTu ah, Russia in a ramhnen Ukraine ih ramthen 2 cu Independence a puansak. Ukraine timi hi tuhlan ah Soviet Russia sungih rak um dah ram pakhat, 1991 ih Soviet rampi a phel zawngah Independence ngah a si. Russia thawn cawcang khitaw ding bangih engaw riairiai NATO timi USA le ramdang dang 30 kawm pawlpi ah Ukraine a lut a phangih, khamcianak ah tin Ukraine ram pumpin Russia in lak cih thluh a tum.\nUS le NATO (North Atlantic Treaty Organisation) in Ukraine an bawm danih zirin Russia thawn an buai vivo thei. Thil umdan theih awl dingah, China hin Myanmar ram sungih WA le MONGLA ramthen 2 khi-kan China ṭong hmang ve ka hnampi an si tin, Independence puan sak sehla, cucu duh tawk loin Myanmar in India le US a kawp taktak ka phang tin ram pumpiin lak cih tum sehla, cuvek a si.\nA taktak khalah, WA le MONGLA cu China in a fahniang vekin a ret ruangah Independence tlukin an um zo. Ralpi 1nak le 2nak karlak hi kum 20 fang a si. Cumi sungte ah leitlun ah ralthuam maksak le rapthlak a suak ciamco. Ralpi 2nak a thlen cun, tipi le vantlun tiangin doawk a si. Bomb pakhat in mipum thawngza tam thiter thei neitu Ram 7, 8 laiin an um zo ruangah, kutzung ih hmeh men in Leitlun pumpi kang alh thluh thei a sizo.\nHiruangah, Atomic bomb lalpa ti theih Judah pafim hminthang Albert Einstein cun, thil umdan ding thei cia in:_ “Leitlun ralpi 3nak suak sehla ziangvek ralthuam hmangin an doaw ding ti ka thei lo. Asinan doawk a cem ih Ralpi 4 nak a suaksal tik ahcun, funghreu le lungtum hmangin an doaw ding” a tinak a si.\nA sim tummmi cu, Ralpi 3nak a suak pang ahcun, ralthuam ṭihnung tamtuk an hman ding ruangah, santhar ih neih mi vanzam, mawtaw le inn le lo ṭha ṭha khal vutzam an cang thluh ding, doawk a cem cun lungpuk sungih umsan (stone age) kan thlengsal dingih kan doawk tik khalah, thir ih tuah mi meithal hman hmang thei nawn loin funghreu le lungto kan hman a ṭul ding, a tinak a si.\nRussia le Ukraine buai cu tanta in, kan piannak ram rethei hnianghni te Myanmar sung hmanah, hmuhdan le duhdan bangawk lo ruangah, huatnak a pung, duhdawtnak le ngaidamnak a hlo vivo ih neihsun hriamhrei hmangin, ramsa sualaw hnakih rapthlak in kan sualaw, kan doaw, kan thataw rero zo cu a si hi.\nZumnak ruangih Sihte thah hman duh lo Bhudists le duhdawt le ngaidam thupitzia aupitu Khristians tiangin, Cutawkah, khatawkah, zopawl in zopawl an kap that, cuzat khazat an thi,_ tivek thuthang theih can hmanah, “.. minung nunnak mankhung laksakawk cu a va pawi ve .. daihnak hawl uhsi .. remnak dap uhsi,” ti lam hnakin “… a lungawium, … an va cim ve, … an va thi mal ve, … thi thluh haiseh,” ti a si men thlang.\nNgaidam thei lo ih Huatawk hnuhnu cun thah tlak setan le ramhuai vekah kan hmuaw thluh men a sibik. Can netnak a thlenzik tikah,_ Daihnak, remnak le duhdawtnak a hlo vivo dingih huatawknak le doawknak in a khat ding, thutak hnakin thulengvak men theih hiar in hna a za nohno ding,_ timi hi tui kan san a si mahna!\nUkraine Ram An Buai Rero Laiah Pu Kim In Japan Tipithuamthum Ah Bomb A Kap Puak\nUkraine In Russia Taza A Cuai


Chinram Hrang Japan in Ting 99000 Cawih - Chinland Today Media\nChinram Hrang Japan in Ting 99000 Cawih\nSeptember 11, 2012 6:35 am·1 comment\nMeifar: Chinram ih thansonak hrang Japan International Cooperation Agency ihsin Ks.ting 99000 an cawih ding ti thu theih a si. Hi, sumpai hi thlaicin le ranvulh lamah hman ding a si ih Union acozahpi ihsin Japan acozah in a theihter thu Thlaicin le Ranvulh Chin Ramkulh Khawnbawl Pu Van Thawng in thuthangpawl a sim.\nPu Van Thawng cun, “Union acozahpi in hivek sumpai cawi ding a um, mai ram le peng hrang ziangha nan tulsam mi a um maw. A um asile hitin ca rawn thehlut uh tiah lamzin in sialsak ih kan tuah a si” tiah a ti. Hi hi Kawlram paisa thawn ting tampi a si ih thawng khatah fang khat thangin an cawih\nding. September thla hrawng ihsin Chin State ah JICA hnatuantupawl in ram umdan le thil umdan an hung zingzawi thawk thlang ding. Chinram hnatuan le thansohnak hrang harsatnak pakhat cu hnatuan um lo, lamzin suksoh harsatnak, tuansuah mi zuarnak bazar thalo, mino le mithiam ramdangah feh thluh tivekpawl a si tiah an sim.\nChinram ah hin mi 540000 hrawng an um ih District 3, Township 9 le Sub-Township 3 a um, 2011 UNDP ih an hliakhlainak vekin 73% cu mifarah an si ih Kawlram ramkulh le ramthen 14 lakah a farahbik a si. President cun rampi ah mifarah 26% an um ih 2015 ah cun a mal thei bikih niamter a tum thu a rel. JICA hin Chinram hi 2006 ihsin Yen ting 500 an rak bawm rero zo ti thu theih a si.\nChin Pa says:\non September 11, 2012 at 12:16 pm\nThawngtha tak na van kan thanh le kan i lawm tuk khah.


Manmohan Singh Operation ding - Chinland Today Media\nManmohan Singh Operation ding\nJanuary 24, 2009 5:50 am·0 comments\nTOI/24-01-09: India Prime Minister Manmohan Singh (76) cu tuisun 24-01-09 nazi 60:30 ah India zato ropibik AIIM ah sibawi thiam hmin thang Dr. Ramakant Panda le a team (11) pawl in operationnak an nei ding.\nSibawi pawl ih operation an tuah sung hi nazi 6-8 karlak a si an zum. Operations a tuahtu ding Dr Panda ih operation a tuahmi 700 lenglo an dam suak. Cun Dr. Panda hi lungphu natnak lam khal a dam ter tampi zo ih India ramih sibawi thiambik tiih theih a si.\nAn zai theh hnu ah a malbik zarh (6) sung a um hrih a tul ding. Hitivekih Manhohan Sing a dam lo ruangah Lok Sabha hrilawknak pawl ni khal thawn theh a si.\nManmohan Singh a damlo sung a aiawhtu dingah India External affairs Minister Pranab Muhkerjee ruat a si. Sibawi pawl cun Manmohan Sing hi February ni (12) lam ah a dam that an zum thu an rel.\nManmohan Sing hin India ram ih puai ropi le sunglawibik pakhat Republic Day a hmang theilo ding ih mipi thenkhat pawl cun pawi an tipinak khal an langter.\nSing damlo ruangah a cozah kekar daan tampi a ti buai phah. Australia Prime Minister Kevin Rudd khalin ni 28 January ah India tlawng dingin tumtahnak a rak nei nan, a damlo ruangah a thulhsal. A dam hnu ih a tlawn tumsal thu Rudd cun a rel.\nManmonhan Singh hi zato ih room thabik ah an retih sibawi thiambik pawl hrilkhawm mi pawl in an kil. A innsang nu Gursharan Kaur le a sungkhat u nau pawl in an veh.


Kanmai' Caan - Chinland Today Media\nOctober 25, 2012 11:51 pm·0 comments\nBible Siar Ding: Juda Cakuat 17-25\nRinhmainak a neimi parah zaangfahnak nei uh;\nMidang pawl kha meisa sung ihsin suah uhla rundam suak uh;\nCule a dang pawl parah zaangfahnak le ttihnak langter uh,\nSikhalsehla an tisa hiar sualnak in a hnawihnihmi an hnipuan pawl cu hua uh.\n– Juda Cakuat 22-23\nA zaangfah-lainatnak (mercy) sungah Bawipa in misual le mihloral ding pawl a ruun suak. Rundamnak cu Amai’ hnatuan a si, kannih ih taa a si lo, a dik maw?\nKawhhran hmaisa zumtu pawl hnenah dungthluntu Juda in hiti’n cakuat a ngan, “Rinhmainak a neimi parah zaangfahnak nei uh; Midang pawl kha meisa sung ihsin suah uhla rundam suak uh; Cule a dang pawl parah zaangfahnak le ttihnak langter uh, Sikhalsehla an tisa hiar sualnak in a hnawihnihmi an hnipuan pawl cu hua uh” (Juda Cakuat 22-23).\nPathian in A zaangfah-lainatnak a cotu zumtu pawl kha A zaangfah-lainatnak a ttultu pawl ruunsuaktu dingah a hmang ttheu. Vansiatnak ah, Juda ih a tarlang bangin A zaangfahnak a ttulsamtu pawl hi mi ollo pawl, mi puarthau pawl, Pathian ziang siar lotu pawl kan hmuhton ttheu mi pawl an si ttheu.\nCucing in, kan parah A duhdawt zaangfahnak tamzet in a karzaiter ringringtu kan Pathian cun midang pawl kha Khrih hnenih hruai dingah in forhfial a si. Ziangtluk ih mi sualral le mi luhlul an va si hmanah an nuncan ziaza cu ziangvek in zohsia le fihnung va si hmanseh Juda cu cutivek misual le mi ttha lo pawl hrimhrim kha Pathian ih zaangfah-lainatnak coter ding in fial ih asinan sualnak an tuahmi pawl cu hua uh in ti.\nMi pakhat in Pathain ih zaangfah-lainatnak thu hiti’n in sim dah. Atu caan hi kannih zumtu pawl in Pathain ih zaangfah-lainatnak midang hnenih kan langter caan a si ti’n.\nZaangfah-lainatnak ih khat Bawipa Pathian, Nangmah a lo ttultu pawl hnenah Na zaangfah lainatnak langtertu si dingin pum ka pe. Na Zaangfah-lainatnak cotu ka si bangin midang tla coter theitu si dingin in bawm hram aw.\nTuni ah cuih hnatuan sunglawi, Pathain hnenah A zaangfah-lainatnak midang hnenih langter theitu si ding cu zo in so a thok ding?


Tanglam Zin In Malaysia Ra Pawl Harnak Tong - Chinland Today Media\nApril 19, 2012 2:34 pm·5 comments\nTanglam zin (Thailand ram kaan in) in Kawlram ihsin Malaysia a ra mi Chinmi tampi hrang ahcun thil hi an tumtah vekin a can lo hlei ah harsatnak tampi an tong bet a si tin thu don a si.\nYangon ih ummi puaisa Pa Thang (hmin ngaingai si lo) cun Malaysia a feh duh nan tangka a harsa tu pawl cu Ks. 150,000 lawng dil in Malaysia ram feh thei dingin ka lo bawm ding tin a ti. Hi Pa Thang ih lemnak ruangah Falam mi tel in Chinmi tawkfang lai cu tanglam zin zawh in Malaysia ah an ra.\nAsinan hi Chinmi pawl hi Thailand ramri lan in Malaysia ramri sung an luh veten Malaysia ram ih ummi Kawl/Malay puaisa (mi-hmuak puaisa) pawl cun an rak hmuak ih puaisa dang (mi-tlen puaisa) pawl hnen ah tangka thawn an zuar. Hi mitlen puaisa pawl cun cui an leimi Chinmi pawl cu mi pakhat ah tangka RM 2,500 (Ks. 650,000 lenglo) thawn an tlen aw ter, asilole, an mah a tlen theitu ding sungkhat unau pawl hnen ah phone an set ih an tlen ter.\nA liamcia January thla ah Chinmi pakhat Cung Cung (hmin ngaingai si lo) cu puaisa Pa Thang ih bomnak thawn tanglam in Malaysia a ra ih Malaysia ramri a thlen veten mi-hmuak puaisa pawl cun an rak hmuak ih mi-tlen puaisa pawl hnen ah tangka thawn an zuar. Cun, mi-tlen puaisa (Chin mi thotho) cun cui Cung Cung cu tangka thawn a tlen aw ter nan tangka a nei lo. Mi-tlen puaisa cun Cung Cung ih sungkhat pawl hnen ah phone set ih tangka thawn tlen dingin a dil nan zohman in an tlen thei lo. Curuangah cui puaisa cun Cung Cung cu sal vekin hna a tuan ter ih a hlawhmi tangka cu amah in a laksak theh.\nThlahnih hrawng a rei hnu ah cui mi-tlen puaisa ih a rak lei mi Falam mi minung pali cu a thup ten an tlan ruangah cui puaisa cu a thin heng ih Cung Cung riangri cu innsung ah zarh hnih lenglo lai a kharhkhum. Cui puaisa cun a thupten a tlan tu Falam mi pali hrangah Malay tangka RM 12,000 (mi pakhat ah RM 3,000 zin in) in pek a tul tin Cung Cung ih sungkhat pawl cu a ti. Tangka in pek thei lo ahcun ka that ding, asilole, Thailand ramri ah ka zuar sal ding tin a hro.\nCung Cung ih sungkhat pawl cun a cang theitawk in cui mi-tlen puaisa thawn rualrem dingin caan tampi lak in an zuam nan puaisa pa sawn in a duh lo. A neem zawng in thil ti a theih nawn lo ruangah hi thu cu March 29 2012 ni ah Kuala Lumpur ih palik zung tumpi pakhat a simi Bukit Aman Police Station ah thuhla than a si. Palik pawl in hi thu cu ni kua sung lai felfai zet ih zingzoinak an neih hnu April 6 ni ah cui mi-tlen puaisa pa cu a mai umnak inn ah hmakhat ten an va nam in an va kai. Puai-sa pa ih a kharhkhummi Cung Cung le mi dangdang pawl khal, an zaten minung 13 kaih an tuar ih thawnginn sungah kharhkhum an si.\nApril 18 2012 ah hi minung 13 pawl ih thu cu thuthennak zung (court of law) ah rel a si ih tu ahcun an zaten immigration camp ah kuat an si zo. Hi kaihmi pawl sungah zohman passport le visa nei an um lo ruangah an zaten Kawlram ah kuat kir an si ding tin himi thu ah tuanvo a neitu Malaysia rammi palik bawinu (bo thum) cun a sim.\nCung Cung vek in tanglam zin zawh in Malaysia ra thlen hnu ah puaisa pawl ih kharhkhum le zuar a tuar tu Chin/Falam mi tampi an um lai. March 24 ni khal ah Thailand ihsin tanglam zin zawh in Malaysia a ra luttu Chinmi minung 15 cu Malaysia ram sung an luh veten palik pawl in an kai ih thawng inn ah an khum.\nTuvek in tanglam zin in ra tahratin puaisa pawl kut sungah zuar a tuartu le harsatnak a tongtu pawl cu Malaysia ih ummi Chin/Falam pawlkom pawl khal in bomnak pek daan ding a har zet. Palik pawl hnen ah an thuhla thlenpi ding lawng hi pawlkom pawl ih ti theimi a si. Tanglam in daan lo ih ram sung ra luh le minung zuar awk hi tih a nung zetmi thil a si ruangah Malaysia ram ih ummi Falam Refugee Organization (FRO) cun pawlkom hmin in hivek thuhla cu zianghman a buaipi thei lo. Kaih le zuar a tuartu pawl ih sungkhat unau pawl sawn hin anmah ten palik pawl hnen ah bomnak an dil a tul a si. Curuangah tanglam zin hmang in Malaysia a ra tumtu zozo khal nasa zet ih ralrin a tul tin FRO ih tuanvo neitu pawl cun an sim.\non April 20, 2012 at 12:21 pm\nKa thin hi ee,kan sungkhat pa pakhat a rak tong ve ih an caw hal le an bike zuar rori ih a nu le in an tlen,ziang tluk in kan thin a phang,hi thu hi theh vorh vivo seh la a tha nasa ding tin ka ruat.\non April 21, 2012 at 4:18 am\nfeh nawn lo ding a si ko.\nKan feh fawn, harnak kan tawn tikah kanmah le kanmah kan hmu aw dah si lo, midang lawnglawng kan mawhthluk… Pathian nunsimnak kan tawng famteh…\nkan laimi nun hloh ter tu sihi a va zahthlak ve aw ka ti.mitthep kar ih hloral thei mi sumpai le neihnun duhtuknak hin kan duh nunnak lai nungphung a hloh ter thei mai hi cu a poi a si.Pathian fa duhdawtnak nun kan nei mi pawl khal hminsiatnak thawn kan thleng thei mai si lo maw ka ti.\nlaimi a si mi hmuah in kan nun tu khawsaknak hi ralrin kan thiam a tul.lennak le hminthat nak cu dingfel nak in a ra a siih Pathian ih bawmnak lawng in a si. Na tih theinak le zuannak in a si lo. kan Pathian mithmai zoh in kan lai nun mawi ter tu le thanso ter tu si zuam cio uh si….kan hnatuannak hmuh khal ah. siat lam pan lo in that lam pan thei tu si zuam cio uh si.lam in hruai tu hi Kan Pathian si hram seh.\nhenry jkq lian says:\non April 29, 2012 at 11:36 pm\non April 29, 2012 at 11:37 pm


US in Iran Hrembet A Tum - Chinland Today Media\nFebruary 5, 2010 6:21 pm·1 comment\nHamas Tapung Hotu in US Leh EU Ram Pawl Biak A Duh\nMizan sunih Palestinian Tapung Hamas pawl hotu Ismail Haniya in AFP News Agency hnenih a sim nakah ,Palestinian mipi pawlih harsat nak thu relpi dingin US leh Europe ram dangdang hotu pawl biak a duhthu a simih, Leitlun ramdangdang pawlkom pawlhi Palestinian mipi pawlih harsat nak leh tuarnak pawlhi theihthiam pi hai sehla a duhthu khal a sim.\nHaniya cun kum 1967 ih Gaza leh Isreal in ramri an raktuah zomi vekin Palestinian pawlcun ram hrante an nei tengteng ding a siih, Hi an ram neih ding mi cinah Jerusalem ih Palestinian pawlih umnak hmun pawlkhal a tel thluh a si a ti.\nHaniya cun Palestinian pawlin rorel nakding thuhla ih an mah dodal zettu Fatah pawl thaw khalin himi thu ah cun an lungrual thluh thu a simih, Palestinian pawlih dinhmun harsat nak thu reltlang dingin Egypt khal tel sehla a duhthu a sim.\nGaza ih Palestinain pawlih umnak ah hin rorel nak cuh awin Hamas leh Fatah pawlhi an dodal awzet theuih,kum 2007 khalah Gaza ih rorel nak cuh awin Hamas leh Fatah pawlhi an rakdo aw zo ih Hamas pawlin rorel nak an co ruangah tutiang Hamas pawlin Gaza ah ro an rel a si.Asinan Gaza hi Isreal, pawlin an mai ramah ruatin Palestinian pawlih hnen ah thu neihnak an pek duh lo ruangah tutiang an buai rero lai.\nTaiwan in EU Ram Pawlih Sin Helicopter A Lei Ding\nTaiwan ram Defence Ministry, Thupuangtu, Martin Yu cun Europe ram dangdang ihsi ralkap hman ding Helicopter an leiding thu a sim. Hi an lei dingmi raldo nak Helicopter pawlhi EC-225 leh vansiat tawn cangih mipi pawl runhim nakding Helicopter an si dingtiah a sim.\nTaiwan Ministry News khalin a sim nakah a reihlan ah Germany ram Helicopter tuahtu Eurocopter Company hnenih sin Dollar Million 111 man Helicopter 20 an lei dingthu a simih, Taiwan in a ram kilhim nakdingih ralthuam a lei nak thuhla ah China in a kalhki zawngih thu a raksuan ttheu cu ttha a tilo thukhal a simtel.\nTuizingah Iraq ramih an khawpi pakhat Karbala ah thihcilh Bomb a puakih minung 8 an thiih, midang 25 lenglo in hriamhma an tuar. Hi Bomb puakih mithi pawlhi an zaten Shia Muslim pawl hlir an siih, an sakhua biaknak thil pawimawh Arbaeen hmangdingih an hmun thianghlin Imam Hussien panih an fehlai ih puak a si.\nObama Ih Thusim Mi China in A Let\nMizan sunih US Democratic Party Senate pawlin President, Barack Hussien Obama hnenih China leh US ram pahnih karlak pehtlaih awknak leh sumdawn tonawk nak titawp a tumleh tumlo an suh nakcu Obama cun China leh US in rampahnih karlak ih sumdawn tonawk nakding thutiam an rak tuah zomi cu a theih tawkih pehzawn vivo dingih tawlrel a tumthu in a let, Obama cun ramdang thawi pehtlaih awknak leh sumdawn tonawk nak thutiam raktuah zomi cu China ram lawng silo in ramdnag khalin US duhdan an thlun theilo ruangih titawp mai ding cu a tumlo thukhal a simbet.\nRelzo vekin tui naite hrangih sin China in Internet hmangin US ram siatsuah a tum tithu leh US in China ram Inn hnen Taiwan ih ralthuam a zuar ding thu ah leh Obama in Tibet Buddist hruaitu Dalai Lama a ton tumthu pawlah China leh US karlak boruak hi a se cak zetih, Cu ruangah US Senate Democratic Member pawlin Obama hneih China leh US karlak boruak an suh ciamco naksan a si.\nPresident, Obama ih thusim himi China Foreign Ministry, Thupuangtu, Ma Zhouxou cun a let ciih, China cun a mai dunak ih China ram hrangih ttha dingih a ruahmi thutluk nak a tuah miih tlunah zohman in an nawr buai theilo tiah a simih, US cun China cu thuphan a puh ttheuih, Internet hmangih US siatsuah tumih a puh nakhal a mai duhnak tuahtum miih thang kam cianak a si tiah a sim,\nUS Ralkap Vanzam A Tla\nTihni zanah US ralkap Vanzam Black Hawk Helicopter cu Germany ram Frankfurt thlanglam Hesse State ih Darmstadt khaw kiangih ralkap hmunpi kiangah a tla ih ralkap 3 an thi. Hi Helicopter hi ziangruangah a tla ti theihfiang nak a um hrihlo.\nUS in Iran hrembet nakding thu a tuahthar micu UN hnen ah a thlenlut sal zoih, US in Iran hremnak dingih ruahman nak thar a tuahthar mihi Iran Nuclear thilri tuahnak hmunih hna ttuan tupawl ih thilri caang theilo ih hrensak, ramdang tlawngsuak theilo ih kham, leh an sumpai Central Bank fehtlangih hrentar sak pawl leh thildang tampi a tel.\nUS in Iran hremnak ding danthar a tuah mihi Tihni sunih Iran President, Mahmoud Ahmadinejad in an Nuclear Programme thuhla h UN duhdan thluntum ih thu sim ruangah US hin himi danthar a tuah mihi a hmangcihlo dingih Iran Cozah thilti dan a zoh fiang hmaisa ta ding a si,\nAsina Iran President, in thu a sim vekih UN duhdan ih an Nuclear thilri tuahnak Uranium ramdangih an kuatsuak taktak duhlo a si ah cun US cun hi a dan tuahmi hi a hmangcih dingah zum a si.\nHiti vekin US in Iran hremnak ding a tuah rero laiah US ramih Iran minung thanwgtla pawl leh Iran ramih US ram minung thawngtla pawl thleng awding vekih thuthang umcu US Secretary of State, Hillary Clinton cun thudiklo a siih, thawngtla thlengawknak ding thuhla ah biakawk nak zianghman a umlo tiah a simih, Hillary Clinton cun Iran ramih US minung 3 thanwgtla cu Iran Cozah in a zamrang thei bikin a suah tengteng ding a si tiah a sim.\nTui Iran ramih US minung pathum thawngtla lai pawlhi nikum July thla ah khan Iraq ramih sin Iran ramah an lutih Iran in an rak kaih mipawl ansih ih, Iran cun hi US minung 3 hi an ram zohthup tumah a puhih US cun Iran puhnak cu thu diklo a siih, an ram minung 3 pawlcu Tlawngsang parih kai menmen mi an si tiah an simve.\nPu Khuangliansum na ti tha tuk aw,, na news ngan mi hi siar tlak tak leitlun thuthang tharhlam hlir an si. Na news that dan zoh news chief editor hlun Pu Run Bik pawl ih bawm nak teh a si kei maw ti tiang mipi kan mang a bang thei. Run ti zel aw a tha tuk,,, Siar ringring tu PK.


Miphun Thleidannak Um Lo Ding In Muslim Raltlan Pawlin UN An Dil - The Chin Times\nMiphun Thleidannak Um Lo Ding In Muslim Raltlan Pawlin UN An Dil\n2012 kum buainak ruangah raltlan hmunkhuarnak hmuntinkim ih um Muslim raltlan pawlin miphun thleidannak um loih bangran-awknak covo ngah dingah UNOCHA hnenah dilnak an neih thu theih a si.\nKhawpi thawn a hlatnak hmun, khawte hmun dangdang ah um a siih feh sukso kham a si tikah fimthiamnak le harhdamnak lam covo hi an ngah thei lo tuk ruangah atu bangtukin dil a si thu Sittwe peng Da-paing khua Muslim raltlan hmunkhuarnak ih um Naw Saw La Nuh in simnak a nei.\n“In-ei kan harsa, nauhak fimthiamnak an zir lo, minung kan harsat ruangah sii thawn tuamhlawm-awk duh khalle a ngah lo, curuangah pakhatnak ahcun hlan ih kan nun dan vekih um theisal ding kan duh, cuthlukin bangran-awknak kan duh, Rakhine, Bama, Kala ti vek hi bangranten nuntlang theinak covo kan duh” tiah a sim.\nRaltlan hmunkhuarnak ahhin siibawi telin harhdamnak ih tulmi pawl famkim in a um lo. Khawpi sungah feh tahratin zalen zetih tuamhlawm-awk a ngah lo. Feh a si khalle kilhim-awknak (security) hi sumpai thawn an san tivek harsatnak phunphun an tong thu simnak an nei.\nFimthiamnak lam khalah zirhtu famkim ih an um lo hleiah phunhra on thei a si khalle phunsang tlawng kai a ngah lo ruangah ahlan bangtukin mai khua le ram ah tlung tahratih nuntu khawsak ding dilnak an nei.\nMay 13 sun ah UNOCHA hotu sang, UNO sungțuan bawmtu Ursula Mueller le a milai pawl cu Sittwe peng Da-paing khua Muslim raltlan hmunkhuarnak ah feh in tonkhawmnak an neih caan ih an dilmi pawl an si. Ref : Mizzima\nPrevious articleUN Sungțuan Bawmtu Raltlan Vehvai An Siang Lo\nNext articleVaar Tiva ah Nauhak Pahnih Tla That Lala, tuisun lawngah an ruak hmu ngah


Myanmar ralkap pawl ih Nunnak Hrampibik pahnih cu US cozah in a Chat sak - Falam Online Media\nMyanmar ralkap pawl ih Nunnak Hrampibik pahnih cu US cozah in a Chat sak\nKawl ralkap pawl ih nunnak hrampi pakhat a si mi company pahnih cu US cozahpi in hremnak a pe tiah theih a si.\nUS ram hin February 1 ihsin thok, Myanmar ralkap pawl ih cetcang dan hi a rak thlir thup ringring ih, tuah hrem an ṭul hrimhrim timi an hmusuak ruangah ralkap pawl ih paisa laklut biknak company pahnih cu hremnak a pe a si.\nCuih company pahnih cu Myanmar Economic Holdings Ltd. le Myanmar Economic Corporation Ltd. pawl an si ih hih company pahnih cu phun dangdang zawng ih ralkap bawm ringringtu/ralkap ta an si.\nUS cozah ih suah mi Executive Order 14014 ahcun “US ramsung ah siseh US rammi in ṭuanvo a lak mi siseh, MEH le MEC thawn a pehpar mi hmuahhmuah cu kan block ṭheh a si” tiah an ngan.\nU.S. sanctions companies that back Myanmar military following coup https://t.co/p0Qhiwc4o8\n— CNBC (@CNBC) March 25, 2021\ncuitlunah “Myanmar Economic Holdings (MEH) cun banking, construction, mining, agriculture, tobacco .. tvk ah interest a nei ih paisa an laklutmi hmuahhmuah cu mihring pianvo rak pahbaltu telin Ralkap kut ah a lut thluh tiah MEH shareholder data a lang.\nMyanmar Economic Corporation Ltd. khal cu telecommunications sector le ralkap pawl natural resources supply tu company thawn pehtlaih awknak an nei ih ralkap pawl sum laklutnak ṭhabik pakhat a si.\nCuruangah mipi hriltlin mi hnawl in diklo zetih Myanmar kumpi cozah thuneihnak latu Kawl ralkap pawl cu an thahripibik a si mi sumsaw an laklut nakbik company pahnih cu hremnak kan pe a si” tiah US cozah suahmi ca sung ah an ngan.\nUS, India, Australia le Japan telin Leitlun ram picang tamzet cun theitawk suahin Myanmar ram hi bawm dingin thutiamnak an nei zo ih China ram khalin Myanmar cozah par ih huham a neihmi suah in cang thei tawk rak hrolhaw ve dingah US ram in forhfialnak a nei a si.\n← Myeik Myo dinhmun a ṭha lo, Mi 4 an kap that zo\nHakha mipi cu Thinthi khalin an it thei lo →\nCovid – 19 ihsin Damzotu hnen ah Nathrik Hmusal\nHriamkai ṭangrual pawl in sunvanglai rori ah Ralhraang Palik Sakhaan an la mei\nJanuary 29, 2022 January 29, 2022 Ni Hnem Sung 0\nSAC ralhraang in Chinram telin Ralram pawl ah Thil phun 19 phur a kham


CT Sunday Sermon - Chinland Today Media\nMarch 4, 2012 7:13 am·0 comments\nNuhmei Siti malte Elisha in PUNGZAI TIR\nText : 2 Siang. 4 : 1 -7.\nThuhmai : Elisha ih tuah mi thilmak (mangbangza) pawl: Tidai a thlum tir, Savom in a keu thei lo, Siti a punzai tir, Nuhmei fapa thihnak ihsin a nungtir, tihnung mi rawlhmeh a thiang tir, Sanghlom 20 a pungzai tir, Hreitlung cu tidai sung ihsin a laang tir, tivek pawl khi bible sung ah kan hmu thei.\nHlanlai ihsin tulaisan tiangin minung pawlin hmuh le theih kan duh bik mi mangbangza, thilmak tuah thiam ti mi khi a si ringring. Kan Pathian hi a maksak zawng le, thilmak in tuahsak theutu ding hrawnghrang lawng ah kan mamawh pang maw, ti hi mah le mah kan sutaw theu pei.\nNuhmei insang: a). Elisha cu Profet a si tiah fekten an zum. b).Fapa pahnih te lawng a nei.\nInsang harsatnak: a). A pasal in a thih san. b). Leiba tampi a nei. c). Hlanlai dan ahcun leiba kuan thei lotu cu a fapa lonsak theih a si.\nPui. 25 : 39-40. Sungah hitin a ngan: “Nan kiangkapih a um mi na phunpi Israel mi pakhat a farah ih a nun thei lo ruangah sal ah a zuaraw a si ahcun sal hna nan tuan tir lo pei. Hlawhphal mi hnenum vekin nan hnenah a um pei ih hmai Jubilee kum tiang nan hna a tuan pei”.\nNuhmei nu ih rinsan mi cu: a). Pathian ih minung Elisha kha a rinsan. b). Elisha khalin, ziang si ka lo tuahsak ding; na in ah ziang thil so um, ti ih a suh tikah, ‘Kan insung ah siti palang khat siar lo, thildang zianghman a um lo’ tiah nuhmei nu in a let\nc). Profet fet ih fial mi pohpoh cu zumfek nak thawn a tuah vivo. A inhnen pawlih neih mi belkheng lawng hmuahhmuah a va sang. A fa le pawl a ko ih sangka an khar. An sancop mi belkheng hmuahhmuah khatin siti cu an ret.\nd). Elisha in, hi siti cu va zuar uhla nan leiba pawl va rul (sam) theh uh. A tang lai mi siti hmangin nan nufa zaten nan pum nan cawm pei a ti.\n4. An insang in an comi thluasuahnak:\n1). Leiba an nei nawn lo. 2). Cawmawk nak thar (Sum hram) an nei thlang. 3). A fa le pawl sal si theinak ihsin an luat.\nZir ding thu pawl: Pathian thu bible sungih in sim mi thu tampi hi kan mai hrang ciar ah a si. Kanmah le kan tulsam nak zawn le a cankimte ah kan par ih (thleng dah zo, thleng lai rero, thleng lai ding mi) thu hlir an si. Kan parih a thleng lo mi, midang hnenah a thleng ih midang hnen ih thleng lo mi kha kan hnen ih thleng mi a um theu. Cumi cu kan hmuh thiam, kan siar thiam ih kan nunpi ding mi a si.\nThu (Pathian Thu) cu a nungih thil a ti thei ti mi, kan nitin nunnak in a tep ih kan thlarau rawlah kan hmang taktak tum ahcun in fial vekih thlun le tuah ngam ding hi kan tuanvo a si. Ningzak loten kan neih lo dan phuangsuak ngam in, amah rinsan in kan ongaw ngam ve a tul. Kan mah lam onawk nak a um lo ahcun Pathian kutcak khal kan hnenah a langaw thei lo. Cuvek ih kan onawk theinak ding khalah Thiang Thlarau ih bawmnak le hruainak thaw lo cun minung in kan tlin ringring thei lo.\nPathian thluasuah hlawhtlinnak kan neih tikcan ah, kan leiba peta, rulta ciamciam dingin in zirh mi hi a thupi zet. Leiba sam duh lo le pe tha duh loih mai hlawknak lawnglawng hawltu pawl cu thluasuahnak in a suahsan ih tidai bangin a kangcat vuarvi theu. Kan minung pi par ih lei le ba kan neih lo hmanah bible ih in sim vekin, Thenhra thenkhat dikzet ih kan pek lo mi khi kan leiba a si kan ti thei. Bible cun a pe lotu cu ‘RUKRU’ a ti. Ba ding kan si lo, rutu khalah kan tang lo pei. Van sangka on theinak tawhfung tha bik(um sun) khal a si ih, a theifiang zotu pawl cun, “Sungkhat laina ngaingai lo cu sim siang ding hman a si lo” an ti theu.\nThu tlang zualnak : Kan neih zat, kan neih lo mi le kan samnak theitu Pathian in Elisha vekin lailan te cun in rawn sut nawn lemlo ding. Asinan, amah zumtu, rinsantui nun ahcun nitin ih kan sinak, kan umdan, kan sam mi le kan tul mi ngaingai cu thlarau in a theih tir ih (theih lo ) ngaingai ti a um nawn lo. Kan theiaw tir duh lo simaw, kan thei duh lo hrim simaw, a si ahcun a mawh phurtu ding cu kanmah kan si vekin, kan cak lonak, kan tlin lonak hmuahhmuah thawn amai hnen ih kan tlanlut ahcun kan harsatnak in sawng ih, nunnak tihna thar, taksa nunnak le thlarau tirawl van Mana thawn in cawm theu a si.\nSiartu hrangah thlusuah thleng hram seh.


Thlawsuah hrampi - Hre Mang\nMILAI LUNGAWINAK HRAMPI\nThe Beatitudes: Thlawruah lungawinak famkim\nSatan tumtah pakhat cu zumtu pawl nitin lungawinak siatsuah asi. Pathian hnatuan pakhat cu cui satan hmanrua pawl cu zumtu pawl hlawknak thlawsuah ah canter asi. Pathian fate pawl lungawi thlawsuahnak hrampi ziang asi ti zoh hnik uhsi.\nPathian in a Fapa neihsun a pek mi parah lungawi lotu pa/nu lungawiter dingin Pathian in laksawng dang a neih ding ka ruat ban lo.\nIsreal mi pawlin thlawsuah lungawinak tiah an rak ruah mi le an rak porh awknak pawl: Biaknak: danthlunnak in m I fel sinak, biak nak ah dinhmuntha, tuanvo tumpi neih nak pawl a rak si. Pathian hril mi miphun an sinak, pawnlang sakhua biaknak, asi ih an rak hngak bikmi cu Messiah in Israel miphun cu Rome cozah hnen ihsin luatter tahratin (Political freedom) leitlun ah miphun cungcuang si ding asi. Cutin Samaritan, le Zentel pawl cu vuico thlukah an rak ruat ih anmah le anmah cu miphun thianghlim, Pathian minung ah an rak ruat aw aw.\nSanthar minung pawl lungawinak le thlawsuah tiah an ruat mi:\nMaterialism: Lennak, fimthiamnak, hminthatnak, larnak, upat mi sinak, milai lawmnak, cawimawinak, nuamnung cennak, biaknak lamah pawlkomnak, sakhua cangvaihnak, zumnak thurin thatha le hruaitu hmin larlar thluntu sinak, leitlun milai pawlkom nak le hnatuansang kai, tvp, asi.\nSatan hmanrua: Satan in leitlun mi pawl thinlung sungah Pathian ah an lungawinak a siatsuah dan cihnih:\nA pakhatnak ahcun, tuarnak in: Taksa natnak, hrilsel lonak, dunglam hmailam thuanthu, kiangkap milai pawl hnaihnok nak a phunphun, harsatnak a phunphun, lungawinak siatsuahtu, hnaihnoktu hmanrua thawn, milailungawinak cu siatsuah asi theu.\nA pahnihnak ahcun, mi tampi cu an tisa thinlung duhmi thawn bum an si, tisa thinlung duhmi pek an si tikah Pathian ah an lungawinak hngat aw nawn loin leitlun thilah an lungawi tawk theu, ih a tawpnak an thlen tikah khua a tla tuk theu.\nKan umnak cio ah bulpak, kawhhran le pawlkom lungawinak ziang asi?\nMit hmuh theih thil le ri, sinak, dinhmun le milai pawlkom milai porh awknak ah a hngat aw mi asi maw?\nZesu Khrih in lungaiwnak thu a simmi: leitlun mi in thlawsuah le lungawinak an timi thawn a linglet lellel:\n· Pawnglang, mithmuh theih ah asi lo,\n· Milai sinak diktak dinhmun theih awk fiangnak in thutak ah hmuh suak awknak in a thawk,\n· SUnglam nun, lungput, nunhrampi, milai damsan, Khrih ah kan dinhmun, Pathian insangah kan dinhmun, a hnim thei lomi dinhmun sawn ah asi.\n· Thlarau mi farah, ninghang lungsia, lungnem, dingnak cu tihaal le rilrawng vekin a haal in haal ttiatianak, mi zangfah thiamtu, thinlung thiang, remnak tuahtu, Pathian duhnak ruangah hremnak tuartu, Khrih ruangah tuartu, harsatnak hniksaknak tuartu pawl cu mi thlawsuak le lungawi an si.\nRuattha hnik aw:\n#Pathian in a Fapa neihsun a pek mi parah lungawi lotu pa/nu lungawiter dingin Pathian in laksawng a neih ding ka ruat ban lo.\n# Na lungawinak ding hrangah nangmah lawngin ttuanvo na nei.\n# Satan tumtah mi cu Pathian ah na lungawinak siatsuah ding asi.\n# Bawipa ah kan lungawinak cu kan cahnak asi.\nZesu in lungawi thlawsuah mi sinak zoh hnik uhsi:\nI. 3 “Thlarau ah ka farah ti a thei tu cu mi thlawsuak (Blessed) an si, vancung uknak cu an ta asi ding.”\nTHlarau ah farah cu zovek saw a si?\nIsaiah in “…..Ka cem a si! Ka ruahsan ding zianghman a um nawn lo. Ka hmur ihsin a suak mi ṭongkam hmuahhmuah cu a sualmi ṭongkam a si ṭheh; misual lakah ka um ih hmurka thianglo lakah ka leeng” (Isa 6:5).\nPaul in, “Mi lungrethei ka va si so! Thihnak lamzin a pantu hih taksa pum ihsi hin zoso i runsuak ding” “Khrih Jesuh cu misual pawl rundamsuak dingah leilung ah a rung ṭum, timi hi a dikmi ṭong a si ih famkim zetin pom tlak le zum tlak a si. Cuih misual pawl lakah kei hi misual bik ka si.” ( I Tim. 1:15).\nPaul hi Zesu in a kawh hlanah, Farasi mi thianghlim a rak si, mai felnak le tuahttatnak ah a porh aw rero ih kawhhran rakhremtu asi. Farai le danthiam pawl cu anmai leiltun biaknak le zirhnak ah an puar thau rero lai fangah Zesu in ‘thlarau ah mi farahpawl cu mi thlawsuak le lungawi an sizia thu a sim tikah an ruahsan mi le porh awknak cu zianghman lo a rak sizia a lang theh. Pathian hmaiah taklawng, milai sualnak in milai dinhmun a siatsuah zo ruangah Pathian hmaiah zianghman sim ding nei nawn lo, kan thatnak bik khal puanse hnophnawl vek kan si zo.Sungmuril ah porh awknak a nei nawn lotu, Pathian hmai ah mai thatnak rel ding thei lo tu, Pathian thianhlimzia hmu zo tu, leitlun ah unau dang hnak in mai thatnak relding nei lotu, Pathian zangfah lainatnak loin vanram kai theinak ding nei nawn lotu, Pathian duhdawt zangfah lainatnak ringring in nitun a nungtu cu mi thlawsuak asi.\n“vancung uknak cu an ta asi ding”. Vancung uknak hi leitlun sumpai in lei theih sisehla, leitlun milian pawl hi leitlunah hmuh ding an um nawn loih an neih sumsaw in an lei dingih vanram ah in fehsan theh zo ding. cutluk ih a sunglawi mi vancung uknak cu thinlung sung muril, thlarau ah a farah zet tu pawl hrangah Pathian in a lakin Khrih Zesu ah in pek asi.\nII. 4 “Ninghang lungsia pawl cu mi tlawsuak an si, hnem in an um ding.”\n“Cancer natnak na nei na thi cing ding” tiah an simmi pa pakhat cu a nini in a siat rupro ih thlaruk sung a dam lai ding tiah doctor pawlin an timi asinan rei lo te ah a thi hlohli an ti.\nLeitlun minung pawl hi na thlarau cu sankhuk in hellram ah hremhmun ah a thi ding asi tiah sim rero mi an si nan ziangruangah an tiih cuangloih an phang cuang lo? “Mit an nei ih an mitin an zoh nan an hmu cuanglo, hna an thei nan an theithei lo” asi.\nSunglam thlarau nunak nei zotu, thutak a thei zo tu, Pathian Thalrau in a hrinthar zomi, sersiamthar zomi pawl sungmuril ah milai dinhmun cu fiangzetin an hmuhsuak awk tikah ninghang lungsia in an khat ih milai dinhmun siatzia, vokrual thah dingin sakhung lam pan in khawr mi vekin, hellram pan in satan in a rual pi in a khawr rero mi an theihfiang tikah ninghang lungsia in an um asi. Cui dinhmun hmu fiang aw tu pawl cu Pathian hmaiah lungsia lung kekkuai in an ra asi. Cutin Pathian ih zangfah lainatnak cun Khrih ah kumkhua nunnak a pek hai asi. Pathian in a hnem kai ih an santlaih lonak, an sualman cu a peksak ih a bawrhlawh mi tisa mizia pawl cu nitin kholhfai sak an si. Cuitikah milai thlarau cu ziangtluk thlawsuah mi le lungawi sopar saw asi? Cui lungawinak in a luahkhat zomi milai thinlung cu leitlun mithmuh theih thil zianghman in a hnin thei nawn lo. A kumkhua daih, zianghman in a hnin thei lomi lungawinakin milai sungmuril, thlarau ah a khatter asi.\nFapa tlanhlo cu a kutsungah zianghman a um nawn lo, vokrawl ei ding hman a neih nawn lo tikah nunghang lungsia in vok inn kiangah a ding cuahco vekin milai dinhmun cu Pathian tel lo cun riahsiatza a rak asi. Cui dinhmun ka thleng zo asi ti a thei aw tu, Pai hnenah a kirsal tu pawl cu Pa in kumkhua nunnak a pek hai ihlungawi puai pi a tuahsak asi. Cui lungawinak cun zumtu sunglam nun a luahkhat tikah leitlun harsatnak le buainak in a hnaihnok thei nawn lo asi.\nIII. 5 “Lungnem pawl cu mi thlawsuak an si, Pathian in a kamcia mi an co ding.”\nFapa tlanhlo cu a dinhmun a hmuh fiang awk tikah ka pai hnenah ka kir sal dingih fapa dinhmun cu ka phu nawn lo ruangah a siahhlawh dinhmun talah in pom hram dingin ka dil ding tiah a ti. A thinlung sungah porh awknak a um nawn lo. Ka pa hnen ihsin zianghman ka phu, le ka tlak mi a um nawn lo asi ti a thei aw aw. Cuvek in Pathian hmaiah mai dinhmun a thei fiang aw tu pawl, Pathian thianhlim zia le ropit maksakzia hmufiang tu pawl tangdor lo an um lo.\nTangdor ten nitin Pathian thawn fehtlang ding cu Pathian in alotheihlo in in phutmi asi (Mikha 6:8). Tangdornak um loin Pathian thawn fehtlang theih asilo. Porh awknak le Pathian an um tlang thei lo. Cutin thinlung tangdornak thawn nitin Pathian thawn a fehtlang tu pawl cu Pathian ih a kamcia mi cotu an si. Moses cu mi tangdor bik asi. Cutin, “..Na palnak ram hmuahmuh cu na ta asi ding” (Dan 11:240 tiah kamcia vekin vancungram cu kan ta asi lawng hman siloin leitlun damsung lala khalah siseh zumtu pawl kan palnak ram hmuahhmuah cu Pathian in inpek vivo asi.\n“3Kan Bawipa Jesuh Khrih ih Pa le a Pathian cu thangṭhat si koseh! Ziangah tile Khrih thawn kan pehzom awknak thawngin kan thlarau hrang van thlawsuahnak a phunphun kan hnenah in pe.\n“Kan Bawipa Jesuh Khrih ih Pa le a Pathian cu thangṭhat si koseh! Ziangah tile Khrih thawn kan pehzom awknak thawngin kan thlarau hrang van thlawsuahnak a phunphun (ziangkim) kan hnenah in pe.” (Eph. 1:3).\n“A sunlawinak le a ṭhatnak co ve dingah in kotu Khrih kan theihnak ruangin Pathian ṭihzahnak thawn kan nun theinak dingah kan ṭulmi hmuahhmuah cu Pathian ih cahnak huham in in pe zo. Cutiin in tiamkam ciami a tum le a sunglawimi laksawng cu in pek ih cuih laksawng ruangah in siatsuah theitu leilung tisa hiarnak ihsin nan luat thei ding ih Pathian a sinakah khan nan ṭawm aw thei ve ding.” ( II Pet. 1:3,4).\nAbraham hnenah kamcia mi ziangkim in pek lawng siloin “Pathian mizia ttawmpitu” ah in tuah ih kan sung ah Pathian mizia a nung ih Pai duhdawtnak cu a luangliam sawn asi.\n“Sikhalsehla ka pek dingmi tidai a intu cu a ti a haal nawn lo ding. Ka pek dingmi tidai cu amah sungah cirhti ah a cang ding ih cumi cun nunnak tidai le kumkhua nunnak a pe ding,” tiah a ti (Jon 4:13).\n“Thungaite in ka lo sim: sal cu a bawipa hnakin a tum sawn lo; tirhthlahmi khal thlahtu hnakin a tum sawn dah lo” (John 13:16).\nIV. 6 “Dingnak hrang rilrawng tihaal vekin a haal tu cu mi thlawsuak an si, diriamter an si ding.”\nMino te pakhat cu cancer natnak na nei asi, tiah ansim tikah a neih sumsaw hmuahhmuah khal a zuar ih damnak hrangah si a leivekin milai thlarau dinhmun a hmuh fiang aw tu taktak pawl cun sungmuril ah Pathian ih dingnak cu tihal le rilrawng vekin a haal asi.\nJacob cu a nunah thuphan per nak in a sungmuril nunak cu a ei ih amai sualnak in thlarau cu sal vekin a ciahneh tikah cui sualnak ih phurrit ihsin talsuak thei dingin Pathian a buan ih “thlawsuah ipek aw, culole ka thiding ti in Pathian a buan vekin mai dinhmun hmufiang tu pawl cu Pathian ih dingnak cu leitlun thil hmuahhmuah hnak khalin an duh in an haal sawn asi. Cutikah milai tuahfelnak ihsin asillomi Khrih ih dingnak cu kan dingnak ah pomsak kan si tikah milai sungmuril cu a di a riamih ziangtik hmanah a ti a haal nawn lo asi. “Ka pek dingmi tidai a intu cu a ti a haal nawn lo ding” ( Johne 4:13).\nNa ti a haal lai maw? Na ti a haal dah lo asile na thlarau athi asi ding! Na ti a haal lai asile Khrih Zesu hnenah feh aw! A kumkhua in na ti a haal sal nawn lo ding. “Atu cu Khrih Jesuh thawn a pehzom awmi hrangah cun sual thuṭhennak in an luat zo” (Rome 8:1). Khrih Zesu ah nunnak a nei zo tu pawl parah mawhsiat thei tu, thuthen thei tu, lei le van karlakah sersiam mi zianghman a um lo. Khrih ah Pa Pathian in miding mithianghlim ah in pom zo.\nV. 7 “Mi zanfahthiamtu pawl cu mi thlawsuak an si, Pathian in a zangfah ve ding.”\nLuke 10: 30- 37, “Cutikah Jesuh in, “Voikhat ah mi pakhat cu Jerusalem ihsin Jerikho ah a vung feh. Cutiih a feh laiah suamhmang pawl in an kai ih a hnipuan an hliit hnuah thizikte in an thawi ih an tlansan. 31Culai ah puithiam pakhat cu cuih lamzin ah a vung feh ngelcel; a sinain cupa a hmuh tikah khatlam kam in a hrial ih a fehsan. 32Cuvek ṭhiamṭhiam in Levi mi pakhat khal a va feh ve ih mina pa cu a hei zohhliahta ih khatlam kapin a hrial ih a fehsan ve. 33Asinain Samaria mi pakhat cu cutawk lamzin ah khual a tlawng ve ih cuih mina pa hnen a thleng ih a hmuh tikah a zaangfah ngaingai. 34A hei fuuk ih a hma cu siti le Sabitti a hnih ih ṭhatein a tuam sak. Cule a hruaimi rannung parah toter in khualbuk ah a fehpi ih cunah ṭhatein a tuamhlawm. 35A thaisun ah ngun tangka fanghnih a suah ih riahbuk kiltupa cu a pek ih, ‘Hi pa hi ṭhatein run tuamhlawm awla hi lam ih ka ra kir sal tikah hi pa na zohnak hrangih na cemmi hmuahhmuah cu ka lo ruul sal thluh ding,’ a ti,” tiah a sim. 36Cuih hnuah Jesuh in, “Suamhmang ih an kaih mipa ih innhnen cu himi pathum lakah hin zo hi so a si, tiah na ruat?” tiah a sut. 37Daan zirhtu saya in, “Amah a zaangfahtu pa hi a si,” tiah a let. Jesuh in, “Feh awla cubangtuk in va tuah ve aw,” tiah a ti.”\nLuke 25: 34-36; 41-43); 34Cule Siangpahrang cun a vorhlamih a ummi pawl hnenah ‘Ra uh, ka Pa ih a thlawsuahmi pawl! Ra uhla leilung seemtir ihsin nan hrangih rem ciami vancung Uknak hi ra co uh. 35Ziangah tile ka riil a rawn tikah ei ding rawl in pek; ka ti a haal tikah in ding tidai in pek; mikhual ka si laiah nan inn ah in tlunter; 36hnipuan nei lo ka si tikah hnipuan in pek; ka nat laiah in tuamhlawm; thawng ka tlak laiah in veh,’ tiah a ti ding. ………….41“Cule a kehlam ih a ummi pawl hnenah cun ‘Nannih Pathian ih camsiatmi pawl, ka hnen in tlanhlo uh. Satan le a dungthlun pawl hrangih ngaihtuahmi a mit dah lomi meisa sungah vung feh uh. 42Ziangah tile ka riil a rawng nain rawl in pe lo; ka ti a hal nain in ding tidai in pe lo; 43mikhual ka si laiah nan inn ah in tlungter lo; hnipuan nei lo ka si laiah hnipuan in pe lo; ka naa ih thawng ka tlak laiah in tuamhlawm lo,’ tiah a ti ding.\nMi tampi in leitlun biaknak vekin khrihfa sinak a hmangtu pawlin Biak inn sungah ziang kan tuah timi parah hngat aw aw in Pathian in thu in tthen lai ding tiah an ruat. Cutin siloin kan nitin nun, inn, khawsung, hnatuannak, le lamzin parah siseh nitin nun par sawnah zo kan si, Pathian fate maw, satan fate kan si timi a fiangter sawn ih Pathian in cui kan nun parah thu in then sawn dingmi a si. Cui kan nun, kan tuahnak ruangah vanram kai ding si loin vanram kai ding, Pathian fate pawl cu biak inn sungah ziang an tuah timi siloin khawsung, insang, lamzin par, le nitin nunah Pathian fate an sinak cu an sung ihsin Pathian mizia a langmi, Pathian duhmi an tuahnak in a lang asi.\nMi zangfah thiam lotu, midang mawhnak ngaidam thei lo tu thu thawn pehpar in a hnuailam vekin Bawi Zesu in a im fawn, Mathai 18: 28- 34; 28“Cule cupa cu a feh ih amah leiba malte a rak baaktu a hawipi hnen-um pa pakhat a tong. Cupa cu a kai ih a hngawng in a deek ih, ‘I baakmi i pe aw,’ tiah a ti. 29Cuih hnen-um pa cu a bok ih, ‘I zaangfah awla i hngak hrih hram aw. Ka lo kuan ko ding,’ tiah a dil ciamco. 30Asinain a ngaidam duh lo. A leiba a kuan ṭheh hlan lo thawngah a thlak. 31Cumi cu hnen-um dang pawl in an hmuh tikah an thin a nuam lo ngaingai ih siangpahrang hnenah an feh ih cuih thuhla cu an va sim ṭheh. 32Cutikah siangpahrang in cuih hnen-um pa cu a ko ih, ‘Nang sal ṭha lo. I dil ciamco ruangah i baakmi hmuahhmuah ka lo olh a si. 33Na parih zaangfahnak ka neih vekin na hawipi parah zaangfahnak nei ve ding mawi na si,’ tiah a ti. 34Siangpahrang cu a thin a heng ngaingai ih cupa cu a leiba zate ih a sam ṭheh hlan lo thawngah a thlak,” a ti.\n“Midang mawhnak kan ngaidam bangin kanmai mawhnak in ngaidam ve aw” ti ah thla kan cam bangin le kan kiangkap ah a tlasam mi pawl parah kanmah sung ihsin Pathian a phuansuah awknak hrangah leitlun ah a nung hrih mi kan asi. Midang mawhnak ngaidamnak in siseh Pathian in a pek mi midang hrangah a hlawkpi tu ding pawl hrangah a hmang suak aw tu siseh mi thlawsuak an si.\nVI. I. 8 “Thinlung a thiangmi pawl cu mi tlawsuak an si, Pathian an tawng ding..\nLeitlun mi pawlin thlawsuah le lungawinak tiah an ruah mi pawlihi an thinlung a uk lo mi pawl cu mi lungawi le thlawsuak an si: Lennak, fimthiamnak, hminthatnak, larnak, upat mi sinak, milai lawmnak, cawimawinak, nuamnung cennak, biaknak lamah pawlkomnak, sakhua cangvaihnak, zumnak thurin thatha le hruaitu hmin larlar thluntu sinak, leitlun milai pawlkom nak le hnatuansang kai, tvp, asi. Mit in a cak mi, thinlung in a hiar mi pawlin a thinlung a uk lomi, Pathian duhnak le tumtah mi le Pathian thu sawn in a thinlung a luahkhat, a ukmi cu mi thlawsuak le lungawi asi.\n“Ka fapa, na thinlung ipe aw le na mitin ka lamzin zawh aw” Thuf. 23:26” (My son, give me your heart and let your eyes keep to my ways).\nI John 2:15-17; 15Hi leilung le a sungih thilri hi tlaihsan hlah uh; hi leilung hi nan tlaihsan a sile Pathian duhdawtnak nan nei lo a si. 16Leilung ta a si mi thil hmuahhmuah: sualnak tisa in a hiar mi, milai in an hmuhmi le an duhmi thil, minung in hmaihngal porh awknak ih an ruahmi thil hmuahhmuah hi pakhatte hman Pa hnen ihsin a rami an si lo. A zatein leilung ihsin a rami an si ṭheh. 17Leilung le a sungih a ummi thilri, milai ih an tlaihsanmi pawl hi an hloral vivo zo; a sinain Pathian duhnak a tuahtu cu kumkhua in a nung ding.\nHeb.12:14; “Mi hmuahhmuah thawn rualremte in um zuam uhla nunnak thiangin nun tum uh, ziangah tile nunnak thiang neih locun zohman in Pathian an hmu thei lo ding.”\nPathian in a thinlung a thianter mi cu mi thlawsuak le lungawi an si.\nVI. 9 “Remnak tuahtu cu mi thlawsuak an si, Pathian fate tiah kawh an si ding..\nII Kor 5:18, “Hi hmuahhmuah hi Pathian ih tuahmi an si ṭheh; a ral a si mi kannih cu Khrih thawngin Amah thawn in remter zo ih midang khal Amah thawn remter dingah ṭuanvo in pek.”\nPathian le milai karlakah remnak a suahpi tu ding hrangah Pathian in ttuanvo a pek mi pawl cu mi thlawsuak an va si so! Hna a tuan suak tu cu amah Pathian lala asi fawn.\n”Ziangah tile amah ih tumtahmi duh dingah le nan tuahsuak dingah Pathian cu nan sungah hna a ṭuan a si. (Phi. 2:13). “Curuangah nanmah sungih hnaṭuan ṭha a thoktu Pathian in Khrih Jesuh ih Ni a ra thlen tikah cumicu a ṭuansuak ding tiah ka thei fiang (Phi.1:6).\n“Bawipa in, “Hriamnam cahnak le na thazaang cahnak in si loin ka thlarau in na hlawhtling ding” ( Zekhariah 4;6).\n“Curuangah kannih cu Khrih palai kan si. Pathian amah rori kanmah sungin thu a sim vek khin thu kan sim. Khrih ih hmin in kan lo sawm: Pathian thawn rem-aw uhla a ral sinak in a rualpi ah cang hram uh” 9 II Kor 5:20).\nPathian fate pawl leitlun hnatuan cu Pathian le milai rem awknak tua asi. Cutin Pathian thawn rem awk tikah Pathian Thlarau cu kan sungah a lal ih kan sung ihsin hna a tuan tikah kiangkap zumtu unau pawl thawn khal rem awknak remdaihnak a suak asi. Cutin leitlun in a haal tukmi tinung cu kan sung ihsin a luansuak thei nak asi fawn.\nVII. 10 “Pathian duhnak tuah ruangih hremnak a tuartu pawl cu mi thluasuak an si; Ziangah tile vancung Uknak cu anmah ih ta a si.\n“Keimah ruangah mikip in an lo hua ding” (Mathai 10:22). “Nannih hi leilung in a lo hua a si ahcun keimah i hua hmaisa zo ti kha cing ringring uh. Leilung ih ta si uh cila leilung hin ka ta tiah a lo duhzet hai ding. Sikhalsehla leilung ihsin ka lo hriil zo ih a ta nan si nawn lo; curuangah leilung in a lo huatnak cu a si.” John 15: 18-19).\n“ U le nau pawl, nan hnenah hniksak harsatnak a phunphun a thlen tikah mi vannei kan si tiah ruat aw uh; 3ziangah tile nan zumnak in cubangtuk hniksak harsatnak nan neh tikah tuar theinak a ra, ti nan thei……..v.12, Hniksak harsatnak a tuar ih hngette ih a ding theitu cu mi thlawsuak a si. Ziangah tile cubangtuk hniksaknak a neh thei ruangah Pathian in amah a duhdawtu pawl hrangih a tiam ciami nunnak sui lukhuh a ngah ding (James 1:2-3,12).”\nLeitlun ih rualpitha si hnak cun Khrih dungthlun in leitlunih raal si a tha sawn.\n“Ziangtinkim ahhin Pathian cun amah a duhdawtu le amah ih tumtahmi vekih a kawhmi hrangah cun an ṭhatnak ah hna a ṭuan a si, ti kan thei. 29Pathian in a hriil ciami pawl cu a Fapa hmuihmel keng dingah a thiadang cia hai; cuti cun unau tampi lakah a Fapa cu upa bik a sinak dgah a si (Rom 8:28-20).”\nZiangkim leitlun ah kan hmuh tawn mi pawl cu A Fapa kan bang sinsin nak ding hrangah le Fapa sunlawihnak ttawmpitu kan si theinak ding hrangah leitlunah ttuanvo in pek mi pawl ttuansuak thei dingin Pathian in kan hrangah thatnakah a canter theh asi.\nVIII. 11 “11“Keimah ih dungthluntu nan si ruangah mi in an lo hmuhsuam, an lo hrem ih thuphan a phunphun an lo puh tikah mi thluasuak nan si. 12Nan lungawi in nan aipuang uh, ziangah tile nan hrangah tuarman tampi vancung ah ret a si. Nan hlanih profet pawl khal cu bangtuk in hrem an tuar zo.\n· Khrih dungthluntu pawl tuar ding hrimhrim:\nLeitlunah na tisa duhmi na ngah lo asile na lungawi sawn aw. Pathian uknakle felnak sawn cu hawl hmaisa aw la ziangkim a lo pek bet sawn ding asi. Cucu Zesu ih thukam asi. Tuisunah na thlacam ngah lo kan um maw? Pathian hnenah dil mi ngah lo kan um maw? Um asile na dil mi kha “zianghmuahhmuah” sungah a tel lo tinak asi. Na thlacam mi kha na tisa duhnakhrang ah thla na rak cam rero asi thei. Cutin siloin na theih thiam lo mi siseh na theih mi siseh na tisa duhlo zawng na tawng rero asile, leitlun in raal vekin a lo hua, a lo dodal asile na lungawi sawn aw.\n“16, Cat loin nan lungawi uh; 17thlacam ringring uh. 18Ziangvek dinhmun khalah lungawi thu sim uh. Cucu Khrih Jesuh ah Pathian ih a lo duhsakmi a si.” (I The. 5:16-18).


Song Il-gook ; South Korea Milar Pawlih Thuanthu Tawi (3) - Chinland Today Media\nMarch 27, 2015 1:39 pm·0 comments\nSong Il-gook hi Kawlram mipi pawl cun ‘Jumong’ tiin kan neel cio ding a zum um. Jumong drama ih Jumong kha a si ko. 2007-2008 hrawnghrang kha kan Chinmi tampi khalin himi Jumong drama kan rak atcilh cio. Himi Jumong drama ih a lemcan thiamnak ruangah Kazakhstan ram president thawn rawl ei tlang dingah Blue House (Republic of Korea president umnak inn) ah sawm hlawhtu a si fawn!\nSong Il-gook hi kum 1971 October 1 ah South Korea ah a suak. Amah hi 1900s hrawnghrang Siangpahrang thuneih san ka ti men ding, (Anarchis) le Korean independence movement general Kim Jwa-jin ih tu sin (great grandson) a si. A nu khal zuknung cuang lemcang a si hlei ah congresswoman a si bet. Thiamzung khawvel ih a luh thok, a tuan thoknak cu 1988 in a si ih tutiang a tuan lai. Amah hi 6 ft 1 inch a sang.\nSong in a thiam hleice mi cu sword-fighting, martial arts le horsemanship ti pawl hi an si. Curuangah thuanthu cawn drama zuknung a cuanmi khalah historical drama Jumong le Emperor of the Sea ihsin a lar nasa cuang. Amah hi Cheongju University ihsin Performing Arts major thawn tlawng a theh. A thiamnak taktak hi Emperor of the Sea le The Kingdom of The Winds an zaih lai ah a lang nasa ti a si.\nModel lam khalah a hlawhtling zetih award khal tampi a ngah ve. 2010 April thla ah Korea President umnak inn Blue House ah Kazakhstan president thawn rawl ei thlang dingin sawm a rak dong. Hihi Kazakhstan ramah Jumong drama in popularity a ngah ruangah ti a si.\nSong Il-gook cu kum 2008 March 15 ah ‘Jung’ ti ih kawh a si mi Busan High Court Judge thawn media le mipi theih lo’n Seoul khawpi ih um Sheraton Walkerhill Hotel ah a thupten anmah traditional Korean wedding in an nei aw. Mipi le media pawl in a nupi ih hmel khal fiangten an hmu ngah dah loih a hmin pumhlum khal an thei fawn lo.\nCutin kum 2012, March 16 zingah Seoul Hospital ah fapa thumphir (triplet) an nei ih cumi zato innpi an luh lawngin a nupi hmin hi “Jung Seung Yeon” tiin theihfiang a si. An fapa thumphir pawlih hmin tla cu Dae Han, Min Guk le Man Se tiin an sak. De Han hi suak hmaisabik, Min Kuk hi lailak, Man Se hi suak netabik an si. Hi an fale ih hmin an sakmi cu a komkhawm in duhsan pakhat lawng nei a si ih a tican cu “Long Live the Republic of Korea” tinak a si. Tufang ah Song Il-gook cu a fale pathum thawn variety show a simi Superman is Back ah an tel. KBS2 ah hmuh theih in an lang ringring.\n2014 KBS Entertainment Awards peknak ah a fale pathum in Children popularity award khal an ngah ih amah in Special PD Award a ngah. Tufang cu thuanthu cawn drama ah a tel lem lo. Movie lawnglawng ah a cuang.\n#Hminsin; Ca a sau tuk titu an tam tuk ruangah awards an ngahmi, an ngahnak pawl cu ka ngan nawn lo ding.\nA tang zukih nauhak pawl pathum a pom, a pawkmi hi a fale phirthum an si ih himi zuk hi 2015 Calender hrang ih 2014 November thla ih an zukmi a si. Tu ahcun an thang zet zo men thei.


CDM ih teltu Siizung hnaṭuan pawl Cozah inn ihsin an dawi suak thok - Falam Online Media\nMarch 12, 2021 March 12, 2021 Ni Hnem Sung\t0 Comments\nKawl ralkap cozah in Falam telin Chin ramkulh khua ṭhenkhat ih Siizung hnaṭuan CDM teltu pawl cu an umnak quarter ihsin a dawi suak thok.\nHakha le Tedim ahcun Siizung ih hnaṭuan CDM teltu pawl cu March 12, zaanlam nazi 3 caankhiah sakin ralkap pawl in an umnak quarter ihsin an suakter thulh tiah theih a siih Falam Siizung ih hnaṭuan pawl khal CDM i an lut thluh ruangah an umnak cozah inn suahsan dingin ralkap lam in thu an suah.\nFalam mino pakhat cun “atu hi thil kan thiarpi rero laifang a si. Miṭhen cu khuasung khuate naivai ih sungkhat unau nei khal an um. Hmun naivai ih sungkhat unau neilo pawl cu Surbung ih Zion thlacamnak lam le a remcangnak tete ah an cer hrih” a ti.\nFalam mino pawl cun Vankau Siizungpi le OPD lam ah inn ṭhawn bawm dingin tlangthannak an nei tiah theih a si.\nFalam CDM Supporters\nFalam Siizungpi ah so cio uh sih\nFalam Siizungpi ih hnatuan tu CDM tuah pawl an um hmun, inn(အိမ်ယာ) ah um siang an si nawn lo ruangah, inn thilri pawl phur sak ding a si ruangah Falam khuasung ih a um mi nu le pa , u le nau, Fala tlangval thazang suah in thlakung zawn in va bawm cio uh si # Motor , tungbing(သုံးဘိန်း) motor cycle thawn so cio uh sih\n← Zaan thim hnu khalah Ralkap le Palik an cangvai ih mi pakhat an kap that\nOxygen vuah Mina besia pawl khal Siizung ihsin an dawi suak thluh →\nApril 8, 2021 April 14, 2021 Ni Hnem Sung 0\nFalam, Taal khua kiang ah miruak pakhat an sar\nSeptember 18, 2021 Ni Hnem Sung 0


Baptisma nei lai Zarh 6 mi Naute cu Ti haak in a thi | Falam Online Media\nRomania: Catholic biakinn ih baptisma an pek mi naute zarh 6 mi cu tisung voithum an hnim hnu ah a nunnak a cem tiah ramsung media antena3 in a tarlang.\n“January 31, zarhpini ah Suceava khua catholic biakinn ah naute zarhthum mi cu tihnimnak an nei. Kohhran upa in ti sung ah voithum a hnim hnu ah thawsam in a buai.”\n“Thizik in a um lawk ih harhdamnak lam hnaṭuan pawl in a thaw an thawt ter thei sal. Siizung ah an tlanpi lohli nan nazi rei lo te ah a nunnak a cem” tiah Antena 3 in a tarlang.\n#Romania's Orthodox #Church under fire after 6-week old #baby dies as a result of a baptism ritual, in which the infant was immersed in water three times and went into cardio-respiratory arrest.https://t.co/q95xJwncbx\n— Saskia Steinhorst (@scruffy65) February 5, 2021\nKohhran upa ṭuanvonei Vasile Bănescu cun “Riahsiatza rori a si ih thil umdan ṭhaten zingzoinak nei a ṭul. Naute cu a hnar, ka le hna phit in tidai ah hnim ding a si. Cucu a tuah ṭhang pawl ih tidan ṭheu a si” a ti.\nHih thuthawn pehpar in baptisma pek dan thleng ding ih online ih hminkhennak neitu minung 60,000 hrawng an um zo ih tawlrel haihottu Vladimir Dumitru cun “baptisma tuah nawn lo ding tinak a si lo. Atui baptisma kan pekawkdan cu damlonak nei naute tivek hrang ah a ṭihnungtuk rori.”\n60,000 people sign petition after six-week-old baby dies following baptism in Romania https://t.co/uWykYo2fC9\n“Tidai sungih phimaw kherkher siloin naule Lu ah tidai tla theh seh la timi duhhlannak kan nei mi a si. Cun tu ih kan dilmi hi Romania ram ih Orthodox Church hmuahhmuah le ramleng thleng pawl tiang khalin in ṭawmpithei kan beisei a si” a ti.\nNaute thi thu thawn pehpar in palik in zingzoinak an nei ih tualthatnak zawngin an fehpi khal a si thei tiah Antena 3 in a tarlang a si.\n← Bungbel tal ciamco ruangah Falam Mino pahnih kaihkhih tuar lawk\nFalam : Lehpan Innpi Thar hrang Killung phumnak an nei →


GAZA BUAINAK IN ISRAEL IH KAWLRAM MI UM PAWL A THAM BAN LO - Chinland Today Media\nJanuary 7, 2009 12:33 pm·0 comments\nKawlram zungpi (Embassy) Israel khawpi, Tel-aviv ih um cun Israel le Palestine pawl buainak in Israel ramsungih Kawlram mi, hnatuan le tlawngkai pawl a tham buai ban loh thu le, ralkap pawl khal in an hnatuannak zianghman an ti buai lo thu a phuang.\nKawlram zungpi ih hotu pakhat cun, Kawlram mi pawl an umnak khawpi le tui buainak hmun Gaza hi a naihawklo thu a sim ih, culawng hman si lo ih, khawpi hrimhrim cu ralkap in buainak an pek lo thu a sim tel.\nHi ram ahhin kawlram mi 50 hrawng cun suahnak sak lam ah agriculture lam training in an um ih, minung 20 hrawng cun hna an tuan. Israel hi kan kawlram mi tam zet in hnatuan an hawlnak hmun a si ruangah, a thup tei hnatuan ziangzat lai an um ding ti cu theih a si hrih lo.\nKhatlam zawngah, Israel in Dec. 27 ih raldo an thok ihsih Philistine mi 600, nunau le nauhak 100 telin thihnak an tuar zo ih theih a si.\nPalestine Hamas Pawlin An Hruaitu Thar Hril


Rualpi Ih Tettikhannak - Chinland Today Media\nMay 24, 2009 9:17 am·0 comments\nSiar: 1Johan 1:1-7\nHih nunnak cu hmuh theihmi ih a rung can tikah kannih in kan hmu. Curuangah cuih thu cu nan hnenah kan rel ih Pa thawn a ummi kumkhua nunnak, kan hnenih theihter a simi thu kha nan hnenah kan sim a si. – 1Johan 1:2\n– 1Sansiarnak 22-24\n– Johan 8:28-59\nPulitzer Prize timi laksawng a ngahtu cangan thiam David Halberstam cu Korea ih US Raal timi a cabu hminthang suah hlan thla nga duh ah car accident in a thi. A rualpi cangantu pawl le a hnattuanpi pawl in amah ai-awh in a cabu cu an run suah. A cabu siar in amah hngilhlonak an tuah.\nMi pakhat ih sinak muril le thupitnak langter ding caan a thlen tikah rualpi hnakih thupi sawn an um lo. Jesuh Khrih a thawh ih van a kai hnu ah a dungthluntu pawl in midang hnenah a thu an sim. “Curuangah cuih thu cu nan hnenah kan rel ih Pa thawn a ummi kumkhua nunnak, kan hnenih theihter a simi thu kha nan hnenah kan sim a si (1John 1:2)” an ti. An tumtahmi cu mi in Pa Pathian le a Fapa Jesuh Khrih an theih theinak dingah a si (c. 3).\nKhrih kan zumnak thu midang hnenih sim hi ttihnungza hnattuan le phurh-rit ih kan ruah caan tla a um thei men. Asinan amah ih in umpinak le in nehkhuhnak in kan nunnak a danglamtertu rualpi pakhat ih thu vekin midang hnenih kan sim tikah kan hmuh daan a danglam thei.\nKhrih ih thuthangttha huham thawn a khahbik caan cu a rualpi pawl in tetti khan in an sim tikah a si.\nBawipa, mit thar thawn kan hmuh theinak ding in bawm aw,\nBeidong mi hih leilung minung pawl hnenah;\nNa duhdawtnak thlenter kan duh,\nZiang tluk na duh hngai timi sim dingah.\nKhrih na duh deuhdeuh asile A thu na sim tam deuhdeuh ding.


Ka Pu Sung Maw Leng | VCTH\nKa Pu Sung Maw Leng\nHome » Cahram » Ka Pu Sung Maw Leng\nBy vcth on December 15, 2013.\nCaan tampi ah Chin miphun timi hi Vietnam, China, Laos, India, Nagaland, Minipur, Assum le Kawlram, Chinduin tiva tluan, Irrawaddy nitlanak lam um mi tamtak tla Chinmi an si, an suahsemnak kan zingzoi asile cu sauhsemnak a bang aw mi kan si tin thuk le kau zet in a ruattu an um. Cuti thuk le kau zetih zingzoinak cu fimthiamnak, thuanthu zingzoitu pawl le academic lam hrangah cu thil thupi zet a si ding nan tuni-ah kei ih Chinmi tiih ka hmuitin duhmi sawn cu mah le mah Chinmi tiih a cohlang aw tu pawl, Chinram ih pu luruh le laihri phum tu pawl sawn a si. Curuangah Chin ti ka tarlang tikah thuk le kau tuk lo in mizaran pawl ih kan thluak sungih a um mi Chin kha ka ti duh mi si ko.\nChinmi pawl hi 1990 hnu in kan ṭekdarh aw nasa. Ziangruangah ti a san hawl sehla a thuhla a tam zet ko ding ka zum. Caan tampi ah siipuazii, cawmawnak tlak lo, san a ṭha lo raungah kan ti ringring ṭheu nan cucu a dik thluh lo men thei. Hmun dang ram dang ih a fehtu pawl kan zoh tikah farah zonzai hnakin khausung dinhmun ih neinung, duhtawk ih nung thei, ei le in ding hrang hlawhsam lo tu pawl tla an tam. Mi tampi cu a tleuvar deuh mi hmailam an hawl, a hrekkhat cu fimthiamnak, hrekkhat cun sum le pai cuticun thuhla a phunphun, dinhmun a phunphun ruangah kan Chinmi pawl tla cu leitlun khuaza ramkip ah; USA, Canada, Europe ramkip, Australia, Korea, Japan, Malaysia, Thailand, India le Philippines tiin ram cangkang, a thangso mi ram lole kan hnak ih a ṭha deuh mi ram pawl ah cu kan ṭhekdawh aw.\nCui dinhmunih ralkhat ah kan Chinmi tampi cu kei mah Chinram, Laitlang ih ka um lo ahcun zo in so kan suahsemnak ram a kilkawi ding tiin khua le ram duhdawtnak cu alh hluah hlo in mi ziangvek ih an tlan, vai khal ah kei cu tlan hlah tin fek eueu ih a tangtu tla cu mi tampi an si ve.\nTu fangah mi in Chinmi pawlih nan thazang, power hi khawinah a um tin in sut sehla, khawiah a um ti sim ding hi Salai Tuan Ling Thang ih Ka awlok na ti song a ti bangin awlok songza zet cu a si; Hakha, Falam, Yangon, USA, Australia, Europe ram, Malay lamah maw, maw ziang pawlkom, organization ah ha a um? Kan cahnak kan thazang?\nChinmi pawl kan dinhmun hi tualsung le tualleng tin hmunhnih in ṭhen sehla ṭhen theih dinhmun a si. Cuih dinhmun pahnih kar lakih kan pehzomnak hri a nget lo a si ahcun thil poimawh zet a suahpi leh men ding.\nChinram timi um hlah sehla Chinmi kan siman (value) a um lo ding, a um le hmanah tuvek in mi hmai ah hmaihngal ten a um thei lo mi din hmun kan si men ding. Cuvek in Falam khau, Falam peng um hlah sehla Falam mi ka sinak ih man a um lo ding. Suahsemnak kan ram cu man in neih tertu a si.\nCu vek ṭhiamṭhiam in ramlengih kan hawl mi fimthiamnak, sumsaw, neihsiah, ṭhansonak pawl tla cu in semsuahtu kan ram a humhimnak le leitlun ram tampi lak ih uar a um mi, a ṭhangso mi ram, ramṭhen a si theinak dingah si hramseh. Sung le leng kap hnih in; tualsung um unau pawl khal in tualleng ih a phunphun ruangih caan a hmangmi pawl hrangah tlaza camnak thawn ṭanpi in, cuvek ṭhiamṭhiam in tualleng um unau pawl khal in suahsemnak ram, Chin nunphung, dun le daan cing mang ringring in kan ramhrangah tlakrawh belkhat le vutnel kut hum khat te ka si hmanah ti thinlungput thawn……………………\nKa Pu Sung maw leng!\nPS: Oct 19, 2009 ih rak ngan mi\nOne Response to Ka Pu Sung Maw Leng\nFalam Audio Bible A Suak Zo


C.Ronaldo Kiltu Ding Kan Ret Lo Ding – Ajax Coach Ten Hag – Times Of Chinland\nTuizan Champions leauge quarter final puai neta sawn hrang Juventus dotu ding Ajax Coach Ten Hag cun Juventus hmaitlan C.Ronaldo cu a hleice ih kil a tum lo thu a rel ih result mawizet hmuh a tum.\nAjax le Juventus hi Ajax innpi ah veikhat an rak do aw zo ih 1-1 in an rak duhtawk aw.Tui tum an puai ah goal a lutlo asile ,Juvnetus tin semi final an lut ding.Goal a lut asile goal tamsawn lole khualkhua goal nei tamsawn cu semi final hrang an tling ding.\nTen Hag cun ,”Kanmai Innpi ih 1-1 a si hnu cun Juventus cu semi final lut dingih zum sawnmi an si.Asinan,Turin ah sit goal tengteng kan tum dingih nasa zetin kan zuam ding.Culawng siloin kan lek that ahcun kan sit goal thei tuk timi khal kan theifiang zet.\n“Juventus hi Real Madrid thawn tahthim theih an si lo ih anmah ten lehdan danglam an nei ve.Hmaisa sawn kan lek hlan ihsin kan rak zirsuak zo ih lehdan danglam nei an si timi cu kan thei cia.Kan puai hmaisa sawn ah nehsawh zetin kan lehpi nan,sit goal thei loin kan rak buai.\n“Tui tum kan puai hrang Juventus coach Allegri in a dungkham pawl nasa zetih a remthat hleice cuang ka zum zet.Asinan, sit goal tengteng tum in tan kan suah thotho ding.Europe zuamawknak ih kan damlai cu manhla kan tituk ih Real Madrid rori dawisuak khal ropi kan tituk.Asinan,tui dinhmun ih duhtawk men kan tum lo,theihhngilh thei lo khop ih hminsin neih vivo kan duh a si.\n“C.Ronaldo thuhla ahcun amah kiltu ding rori minung ret ka tum lo ih mi pakhat kiltu dingin minung ka rak rem dah lo hrimhrim.Rinsanawknak hnget kan nei sinsin ih sangsawn dinhmun hrang nasa zetin kan zuam ding a si,” a ti.\nPele Hnakin Messi A Thasawn – Fuste


Kawl ralkap in Wikipedia an phit ih Facebook in ralkap pawl i account a phit sak ve - Falam Online Media\nMyanmar ralkap cozah thar in a ramsung ah Wikipedia hman theih nawnlo dingin a phit hnu zarhkhat kim hlan ah Facebook in Myanmar ralkap thawn pehparnak a nei mi Facebook account hmuahhmuah a phit thluh zo thu February 25 ah a phuang ve.\nRamtinkim thuanthu siseh, Leitlun huap mihminthang thuanthu, Leitlun san thuanthu ih hminsintlak nisunglawi thuanthu tivek… minung theih ṭulmi thil cikim ngamkhum ṭhehnak Wikipedia (encyclopedia) website cu (ṭong ci 285 i let salmi telin) Myanmar ralkap in a ramsung ah hman theihlo dingin a phit thluh zo tiah Internet traffic monitoring service NetBlocks in February 19 ah a tarlang.\nRalkap in wikipedia an phit nak san hi theihcian a si lo nan China vekin ramsung Internet humreekawnak tawhram a ṭan thoknak a langtermi a si tiah ramkhel thiamsang ramleng mithiam pawl in an sim.\nKawl ralkap cozah thar in Internet thawn pehparmi daan thar a tawlrel rero lai ah Facebook lam khalin ralkap thiltuah diklo cu a hmusuak vivo ih a platform sung ih ralkap thawn pehpar awmi thil hmuahhmuah cu hnawng tumin hmalaknak a nei ve rero.\nRalkap in Myanmar kumpi cozah thuneihnak a la hnu February 1 zing ihsin thok, Kawl ralkap thawn pehparmi FB cahmai tamzet cu Facebook in a hlon zoih ralkap kut hnuai ih ummi company pawl ih thehlarnak pawl khal a hlonhlo hlei ah a thar dilnak khal a cohlang duh nawn lo.\nFacebook in hitiih hmalaknak a nei nak san cu Kawl ralkap in mihring pianvo a pahbal tiah a ruat ruangah le ralkap in thudiklo, an mai duhdan zawng hlir in thuthang diklo a thlah ṭheu ruangah a si tiah CBS media in a tarlang.\n← Falam mipi` Duhphorhnak a Rah suak thok zo\nRalkap cozah siseh, Mipi lam khal Dungsip Theih a si nawn lo – Saya James Thang →\nLairawn doawknak ah an cangsual zikte


Atufang Mindat dinhmun (April 27, 9 pm update) - Falam Online Media\nAtufang Mindat dinhmun (April 27, 9 pm update)\nApril 27, 2021 Ni Hnem Sung\t0 Comments\nMidat khuasung luttlang theilo ruangih kahawknak cawl lawk dingin SAC ralbawi in mipi hnen ih zangfah a dil hnu, nazi kar rei fang ah Chinland Defense Force – Mindat le SAC ralkap an kapaw thok sal tiah The Irrawaddy in mipakhat simmi sirhsanin a ngan nan, khuasung biaktlangtu media ṭhenkhat cun zaan nazi 9 tiangah kapawnak a um bet nawnlo tiah an tarlang.\nMindat ah April 24 in doawknak a suak ṭan ih kaphnih ah mithi le hliamtuar tamsawntu SAC ralkap cun Mindat khuanu/pa ṭuanvonei ဦးရွှေနိုင်း cu palai ah hmangin kapawknak cawl lawk dingin CDF-Mindat hnen ah a sim thei ter.\nCuih tlun ah khualeng ih um ralkap tamzet cu khuasung ralkap buuk ah lut ter dingin an dilngen nan CDF-Mindat lam cun an co hlanglo.\nCDF-Mindat lam khalin kahawknak cawl lawk ding cun thu 3 tiam dingin SAC ralkap hnen ah dilngennak an nei ve. Cumicu ..\n1. Mindat khuasung ih umhmun khuartumtu khuadang ralkap hmuahhmuah kir ter sal ding.\n2. Mipi lam kaihkhihmi hmuahhmuah thlah zalen thluh ding.\n3. Mindat khuasung ih umhmun khuar ralkap hmuahhmuah tlan ter thluh ding .. tipawl an si ih SAC ralkap lam khalin reilote ah thu let nak kan nei ding tiah an sim than ve.\nMindat khuasung um pawl thawn biakpohnak neiawtu rintlak media ṭhenkhat cun “cumicu zaan thim hnu tiangih theihtawksun thuthang a si ih zaan nazi 9 tiangah khualeng ih khambetmi ralkap pawl cu khuasung an lut thei lo vekin kaphnih in kahawknak a um bet lo” tiah an tarlang.\nApril 24 in tuisun April 27 tiangih Mindat doawknak ah SAC ralkap lam amalbik minung 15 an thi zo tiah theih a siih boruak thlirtu pawl cun kahawknak a um pehzom vivoding an zum.\nzuk : Mindat (.org)\n← CDF Headquarter : Hakha Kahdonak ah SAC ralkap 4 thi, 10 hrawng hliam tuar\nSAC ralkap kut tuar in Tedim tlangvalno nunnak liam →\nFalam ah Covid – 19 nat nei thar hmubet\nChin State ah 2020 election hnu zo a CM ding? – Opinion


SAC ralhraang in hngirṭeu in khuate pakhat an urkang | Falam Online Media\nSeptember 3, 2021 Ni Hnem Sung\t0 Comments\nSagaing ramṭhen, Thlanglam Kalay myone ih um Yaeshin (ရေရှင်) khuate cu September 3 zaanlam ah SAC ralhraang in an luhcilh ih thilri phunphun an siat sak hlei ah zaan thim hnu ah inn an urkang sak tiah theih a si.\nRalhraang luhcilh tuar Yaeshin khuami ṭhenkhat cu hmunhim ah beunak an hawl ih an khua innkang cu hmunhla in mithlicanghnap thawn an cuan.\nInn ziangzat an khang timi cu theih fel a si lo nan Yaeshin khua an urkang mi tiih tarlangmi video tawi cu online ah a darh.\nMeisa hlio meikhua suak zuk phahtu nunau pakhat cun “SAC ralhraang pawl luhcilh mi Yaeshin (ရေရှင်) cu a kang rero. Khuami ziangzat an tang timi khal kan thei lo. Hmunhla ihsin cuan baaklo cu ti theih dang kan nei lo” tiah ṭap phah, video zuk phah in a rel.\nHitiih khua an urkang nak san cu tuizing Kalay PDF thawn an kapaw nakih an tuar na ruangah hngirṭeu in an urkang a si ti`n ramsung rintlak media ṭhenkhat cun an tarlang.\nKalay PDF khalin tuizing ih kahdonak a suak thu cu nemhngetnak an nei ih doawknak ah an lam mipahnih in natuklo hriam an tuar thu le ralhraang lam an tuar na nan hliamtuar le mithi um zat theih a si lo thu, khuatlang mipi theihternak an nei.\n← SAC ralhraang in Chinmi umnak Khua 2 an luhcilh\nFalam ih Helicopter a ṭum leuhleuh nak san Ralbawi pakhaat in a rel faing →\nDecember 13, 2021 December 13, 2021 Ni Hnem Sung 0\nSagaing ramṭhen ah Khua bawi tel in mipahnih Lu an tan sak